text:
Jehova na pameke nokwaamena ohombo yeni
“Omwene [ngeenge] ita amene oshilando, omunangeli ota kelele oshimha.” — Eps. 127:1b.
1, 2. (a) Omolwashike Ovaisrael 24 000 ve likanifila oku ka mona omanangekonoupuna makumwifi? (b) Omolwashike oshiningwanima osho shonale sha fimana kufye?
FIMBO Ovaisrael va li pokuya mEdu lEudaneko, ovalumenhu omayovi omilongo ova li va ‘haela novana oukadona Ovamoab.’ Oshidjemo, ovanhu 24 000 ova hanaunwa po kuJehova. Diladila ashike, Ovaisrael ova kala efimbo lile va teelela oku ka mona efyuululo lavo nopefimbo opo ova li popepi elela noku li mona, ashike ova li ve likanifila omanangekonoupuna a tya ngaho molwaashi ve liyandja komayeleko. — Num. 25:1-5, 9.
2 Oshihopaenenwa osho shinyikifa oluhodi oshi li “elondwelo kufye [nosha] shangwa oku tu kumaida, ofye ava twa hangika komaxulilo omafimbo ounyuni.” (1 Kor. 10:6-11) Paife otu li pexulilo ‘lomafiku axuuninwa,’ novapiya vaKalunga ove li popepi elela nokuya mounyuni mupe wouyuki. (2 Tim. 3:1; 2 Pet. 3:13) Ndele shinyikifa oluhodi, ovapiya vaJehova vamwe ova xutula omufika wavo wopaenghedi. Ova yulwa komwiyo woluhaelo nova mona oilanduliko inyikifa oluhodi omolwelihumbato olo inali koshoka. Ovanhu va tya ngaho otave likanifile omhito yoku ka mona omanangekonoupuna taa kalelele.
3. Omolwashike ovalihomboli va pumbwa ewiliko neameno laJehova? (Tala efano pehovelo loshitukulwa.)
3 Molwaashi ounyuni kunena owa duvila omilele, ovashamane novakulukadi ova pumbwa ewiliko neameno laJehova opo eehombo davo di kale da amenwa. (Lesha Epsalme 127:1.) Ohatu ka kundafana nghee ovalihomboli tava dulu okupameka ohombo yavo mokwaamena omitima davo, okweehena popepi naKalunga, okudjala ounhu mupe, okukala hava ningi eenghundafana tadi ti sha nosho yo okuliulikila ohole nokuliwanifila po eemhumbwe dopamilele.
AMENA OMUTIMA WOYE
4. Oshike sha ningifa Ovakriste vamwe va ye moluhaelo?
4 Ohashi ende ngahelipi opo Omukriste e liyandje keyeleko lelihumbato inali koshoka? Luhapu ohashi tameke nomesho. Jesus okwa yelifa a ti: “Okeshe tuu ou ta tale omukainhu nokahalu, oye okwe mu haela momutima waye.” (Mat. 5:27, 28; 2 Pet. 2:14) Ovakriste vahapu ovo va ya moluhaelo ova xutula omufika wavo wopaenghedi mokutala omafano oipala kointaneta ile mokulesha oileshomwa oyo tai popi kombinga yomilele. Ovanhu vamwe ohava tale eemuvi, omaudano ile eeprograma doko-TV odo tadi ulike oinima ya nyika omilele. Vamwe ohava i keeklaba, keendanisha dovanhu tave lidula ile tava i keenhele oko tava ka fefengwa nokufulwa monghedi oyo tai pendula omahalo omilele.
5. Omolwashike twa pumbwa okwaamena omitima detu?
5 Vamwe ohave liyandje komayeleko molwaashi ohava yandje elitulemo komunhu oo ehe fi kaume kavo kopahombo. Molwaashi otu li mounyuni omo ovanhu vehe na elipangelo nohava xumifa komesho eenghedi inadi koshoka doludi keshe, oshi na oupu omutima oo u na omakoto u kulike oihole nomunhu oo ehe fi kaume koye kopahombo. (Lesha Jeremia 17:9, 10.) Jesus okwa ti: “Momutima omo hamu di omadiladilo [mai], omadipao, omanyonohombo, oluhaelo.” — Mat. 15:19.
6, 7. (a) Oshike tashi dulu okuholoka po ngeenge omahalo a puka okwa kulu momitima detu? (b) Ongahelipi hatu dulu okuhenuka exutuko lopaenghedi?
6 Ngeenge omahalo a puka okwa mene omidi momitima davo di na omakoto, ovanhu ovo vavali va hokwafana otava dulu okulihanga tava kundafana oinima oyo ve na ashike okupopya nookaume kavo kopahombo. Ohava hovele okukonga eemhito lwoikando opo va shakene, tave liningifa alushe va fa hava shakene inave shi teelela. Eshi omaliudo avo taa ende taa kulu, omufika wavo wopaenghedi ohau ende tau xutuka. Eshi ekwatafano lavo tali ende tali kulu, ohashi kala shidjuu oku li xulifa po, nonande ove shii kutya osho tava ningi osha puka. — Omayel. 7:21, 22.
7 Oupamhepo wavo ohau nghundipala eshi omahalo a puka neenghundafana davo tadi endele ko fiyo otava tameke okulikwata meenyala, okulixupita, okulikwataakwata komalutu, okulifefenga monghedi oyo tai kokele momilele nokuliulikila ohole meenghedi dimwe vali, oinima oyo ve na okuninga ashike ngeno nookaume kavo kopahombo. Xuuninwa, ohava ‘hongaulwa kokahalu kavo vene.’ Ngeenge okahalu oka fimbapala, “otaka dala oulunde,” nopomhito ei, oluhaelo. (Jak. 1:14, 15) Kashi nyemateka tuu! Ngeno ovanhu ovo vavali ova efele Jehova a pameke etaleko lavo li na sha nohombo oyo iyapuki moku i fimaneka, ngeno exutuko lopaenghedi la tya ngaho inali holoka. Ongahelipi omunhu ta dulu okukulika efimaneko la tya ngaho?
KALENI NOKWEEHENA POPEPI NAKALUNGA
8. Oukaume naJehova ohau tu amene ngahelipi paenghedi?
8 Lesha Epsalme 97:10. Okukala tu na oukaume naJehova okwa fimana ngeenge otwa hala okwaamenwa paenghedi. Eshi hatu lihongo kombinga yomaukwatya aKalunga mawa nomahokwifa, nohatu kendabala okukala ‘ovahopaeleli vaKalunga ngaashi ovana ovaholike nokweenda mohole,’ ohatu ka kala twa pama nokuhenuka “oluhaelo nakeshe tuu onyata youlunde.” (Ef. 5:1-4) Ovalihomboli ovo ve shii kutya Kalunga ota ka tokola “ovaholi voipala novateyihombo,” ohava longo noudiinini opo va fimanekife ohombo yavo noku i kaleka ihe na oshipo. — Heb. 13:4.
9. (a) Ongahelipi Josef a li a kondjifa eyeleko lokuya moluhaelo? (b) Oshilihongomwa shilipi hatu lihongo moshihopaenenwa shaJosef?
9 Ovapiya vaKalunga ovadiinini vamwe ohava xutula omufika wavo wopaenghedi mokweendafana novanailonga pamwe navo ovo vehe fi Eendombwedi konima yoilonga. Omayeleko otaa dulu yo okuholoka po peevili doilonga. Osha li okonhele yoilonga eshi omunyasha Josef oo a li e na ondjelo iwa a li a didilika kutya okwa hokiwa komukulukadi womuyandji woilonga waye. Okwa kala te mu yeleke efiku keshe aye naye momilele. Efiku limwe okwe “mu kwata koshikutu ndee ta ti: Ila, u nangale naame.” Ashike Josef okwa anya nokwa faduka po. Oshike sha kwafela Josef a kale a pama pamhepo koshi yeyeleko la tya ngaho? Okwa li a tokola toko okuhateya po ekwatafano laye naJehova, naasho oshe mu kwafela a kale a koshoka paenghedi nomudiinini. Omolwetokolotoko laye, Josef okwa li a kanifa oilonga yaye nokutulwa modolongo shihe li pauyuki, ndele Jehova okwa li e mu nangeka noupuna. (Gen. 39:1-12; 41:38-43) Kutya nee ove li koilonga ile opamwe pe lili, Ovakriste ove na okuhenuka okukala navamwe ovo vehe fi ookaume kavo kopahombo meenghalo odo tadi va yeleke va nyone.
DJALA OUNHU MUPE
10. Ongahelipi okudjala ounhu mupe haku amene ohombo?
10 Molwaashi ounhu mupe owa ‘shitwa pahalo laKalunga mouyuki nomoudiinini woshili,’ owa fimanenena opo ovalihomboli va kale va pama pamhepo. (Ef. 4:24) Ovo va djala ounhu mupe ohava ‘dipaa’ oinhimbu yavo ngeenge tashi uya poinima ngaashi “oluhaelo, onyata, olwisho loipala, okahalu kaii, nolwisho.” (Lesha Ovakolossi 3:5, 6.) Oshitya ‘dipaa’ otashi ulike kokukatuka eenghatu da kwata moiti tu lwife omahalo opambelela a puka. Ohatu ka henuka keshe shimwe osho tashi dulu okupendula omahalo okuya momilele naumwe oo ehe fi kaume ketu kopahombo. (Job 31:1) Eshi hatu kaleke okukalamwenyo kwetu metwokumwe nehalo laKalunga, ohatu lihongo ‘okutila owii, nokudama ouwa.’ — Rom. 12:2, 9.
11. Ongahelipi ounhu mupe tau dulu okupameka ohombo?
11 Ounhu mupe otau ulike ‘efano lOmushiti wao,’ Jehova mwene. (Kol. 3:10) Ovashamane novakulukadi itava ka mona tuu omanangekonoupuna ngeenge ova djala ‘efilonghenda lomomutima, olune, elininipiko, omwenyo muwa noutalanheni!’ (Kol. 3:12, yelekanifa no-NW.) Otava ka hafela yo oukumwe mohombo yavo ngeenge ova efa ‘ombili yaKristus i pangele momitima davo.’ (Kol. 3:15) Itashi ka kala tuu shiwa ngeenge ovalihomboli ova kala ve ninafane ‘ohole ya xwama!’ Otava ka kala va hafa eshi tava katuka eenghatu ‘okufimanekafana.’ — Rom. 12:10, yelekanifa no-NW.
12. Omaukwatya elipi to diladila kutya okwa fimana opo ovalihomboli va kale va hafa?
12 Eshi ovalihomboli vamwe va pulwa kutya omaukwatya elipi e va kwafela va kale va hafa mohombo yavo, Sid okwa ti: “Ohole oyo oukwatya wa tongomana oo twa kala hatu kulike. Otwa mona yo kutya oukwatya womwenyo muwa owa fimanenena.” Omukulukadi waye Sonja ota tu kumwe naye nokwa weda ko a ti: “Olune oukwatya wa fimanenena. Notwa kendabala yo okuulika elininipiko nonande haalushe shipu.”
KALENI HAMU NINGI EENGHUNDAFANA TADI TI SHA
13. Oshike tashi dulu okupameka ekwatafano lopahombo, nomolwashike?
13 Eenghundafana dopahole nado oda fimanenena opo ohombo i kale ya pama. Ohashi kala shinyemateka ngeenge ookaume kopahombo ohava popi novanhu vamwe nefimaneko, ndele vo ngeenge tava popi ve li ovalihomboli ihava popi nefimaneko. Ngeenge ovalihomboli ohava popi “nonya, ekeshuko nehandu, efulakato netukano,’ otava ka nghundipaleka kanini nakanini ekwatafano lavo. (Ef. 4:31) Ponhele yokunghundipaleka ohombo yavo mokuliula nai, ovalihomboli ove na okupameka ekwatafano lavo mokupopya monghedi youkaume, nonghenda nonolune. — Ef. 4:32.
14. Oshike osho ovalihomboli ve na okuhenuka?
14 Ombibeli oya ti kutya ope na “efimbo lokumwena.” (Omuud. 3:7) Osho inashi hala okutya ngeenge opa holoka okuhaudafana katu na okupopya nakaume ketu kopahombo, molwaashi eenghundafana oda fimanenena mohombo. Omukulukadi umwe wokoGermany okwa ti: “Okukala wa mwena otaku dulu okuyahameka kaume koye kopahombo.” Okwa weda ko vali ta ti: “Nonande ihashi kala alushe shipu okukala wa ngungumana ngeenge pa holoka oupyakadi, kashi li pandunge okuhanduka neenghono nopehe nelipangelo. Oto ke lihanga to popi ile to ningi oinima oyo tai dulu okuyahameka kaume koye kopahombo, naasho otashi ka naipaleka ashike onghalo.” Omushamane nomukulukadi itava dulu okukandula po omaupyakadi avo mokukala tave lihanyaukile ile mokukala itava popi. Ponhele yaasho, otava dulu okupameka ohombo yavo mokupongolola po diva okuhaudafana fimbo inaku etifa eenhangu.
15. Eenghundafana tadi ti sha otadi dulu ngahelipi okupameka ohombo?
15 Ekwatafano mohombo ohali pame ngeenge ovalihomboli tava kufa efimbo va lombwelafane omaliudo nomadiladilo avo. Ngeenge oshinima shonhumba ino shi popya monghedi iwa nonande osha fimana, otashi dulika shiha tye sha. Onghee hano, nonande eenghalo odidjuu, kendabala okupopya newi litalala noneendjovo doukaume. Ngeenge owa ningi ngaho, otashi ka kala shipu kukaume koye kopahombo a pwilikine kwaasho to popi. (Lesha Ovakolossi 4:6.) Omushamane nomukulukadi otava dulu okupameka ohombo yavo mokupopya eendjovo “diwa dokutungafana, da wapala.” — Ef. 4:29.
KALENI HAMU LIULIKILE OHOLE NOKULIWANIFILA PO EEMHUMBWE DOPAMILELE
16, 17. Omolwashike sha fimana kovalihomboli okukala hava yavelelafana pamaliudo nokuliwanifila po eemhumbwe dopamilele?
16 Ovalihomboli otava dulu yo okupameka ohombo yavo mokukala va pitifa komesho eemhumbwe dookaume kavo kopahombo. (Fil. 2:3, 4). Ove na okukala ve na ko na sha neemhumbwe dopamaliudo nodopamilele dookaume kavo kopahombo — Lesha 1 Ovakorinto 7:3, 4.
17 Ovalihomboli vamwe ihava ulikile ookaume kavo kopahombo ohole ile ihava kala va hala okuhafela pamwe ekwatafano lopamilele. Ovalumenhu vamwe ohava kala ve udite kutya okuungaunga novakulukadi vavo neyavelelo osha nyika ouvaya. Ashike Ombibeli oya ti: “Ovalumenhu nye, kaleni novakainhu veni neendunge.” (1 Pet. 3:7) Omushamane oku na okuuda ko kutya okuulikilafana ohole okwa kwatela mo shihapu shihe fi ashike okuya momilele. Omukulukadi ota ka kala ha hafele omilele ngeenge omushamane waye ohe mu ulikile ohole nopomafimbo amwe e lili. Ngeenge keshe umwe oku na ko na sha namukwao, otashi ka kala shipu kuvo okuliwanifila po eemhumbwe davo dopamaliudo nodopalutu.
18. Ongahelipi ovashamane novakulukadi tava dulu okupameka ekwatafano lavo mohombo?
18 Nonande kape na elipopilo lokukala uhe fi omudiinini mohombo, okuhaungaungafana nawa otaku dulu okuningifa umwe a ka konge apa ta udifwa nawa. (Omayel. 5:18; Omuud. 9:9) Nomolwaasho Ombibeli tai ladipike ovalihomboli tai ti: “Inamu lidilikafana [omilele], okuninga mwe shi pangela mu likalele manga.” Omolwashike mbela? “Opo mu ha shindwe kuSatana omolwokuhelipangela kweni.” (1 Kor. 7:5) Itashi ka kala tuu shinyemateka ngeenge umwe womovalihomboli okwa efa Satana e mu yeleke “omolwokuhelipangela,” ndele te liyandje nokuya moluhaelo! Ngeenge kaume kopahombo keshe okwa kala ta ‘kongo ouwa wamukwao ndele hawaye mwene’ nokuliwanifila po eemhumbwe dopamilele shi li euliko lohole, ndele haku shi ninga ashike molwaashi e na oku shi ninga, otashi ka pameka ohombo yavo. — 1 Kor. 10:24.
KALENI HAMU AMENE OHOMBO YENI
19. Otu na okukala twa tokola toko okuninga shike, nomolwashike?
19 Otu li popepi elela nokuya mounyuni mupe wouyuki. Nomolwaasho okuliyandja kouhalu wombelela kwa nyika oshiponga ngaashi ashike kwa li kwa nyika oshiponga kOvaisrael 24 000 ovo va li momaluhaela aMoab. Konima eshi Eendjovo daKalunga da popya kombinga yoshiningwanima osho shififohoni noshinyemateka, ode tu londwela da ti: “Ou e lishii e li ofika, na lungame a ha wile po.” (1 Kor. 10:12) Onghee hano, osha fimanenena okupameka eehombo detu mokukala ovadiinini kuTate yetu womeulu nokookaume ketu kopahombo. (Mat. 19:5, 6) Paife olo efimbo ‘lokukendabala shili, tu monike xuuninwa kuye tuhe nonyata notu he noshipo mombili’ shi dulife nale. — 2 Pet. 3:13, 14.


c: text/html

text:
Omolwashike hatu dimbuluka Ouvalelo wOmwene?
“Shi ningeni okudimbulukwa nge.” — 1 KOR. 11:24.
1, 2. Jesus okwa li a ninga shike moufiku wo 14 Nisan 33 O.P.? (Tala efano pehovelo loshitukulwa.)
MOUFIKU wo 14 Nisan 33 O.P., muJerusalem omwedi owa li wa tokeka. Jesus okwa li a dana Opaasa novayapostoli vaye, okudimbuluka nghee Jehova a xupifa Ovaisrael moupika wOvaegipti konima yomido 1 500. Opo nee lwanima Jesus okwa dika po ouvalelo we likalekelwa novayapostoli vaye 11 ovadiinini, oo tau ka kala edimbuluko lefyo olo a li ta ka fya efiku olo. * — Mat. 26:1, 2.
2 Jesus okwa li a ilikana ndele ta tambekida omungome inau ya onhafi kovayapostoli vaye, ta ti: “Tambuleni, lyeni.” Okwa kufa eholo lomaviinyu ndele ta ilikana vali, ndele ta ti: “Nweni mo amushe.” (Mat. 26:26, 27) Omungome nomaviinyu okwa li e na eityo le likalekelwa. Ovayapostoli vaJesus ovadiinini ova li ve lihonga oinima ihapu oufiku oo wa fimanenena.
3. Oshitukulwa eshi otashi ka nyamukula omapulo elipi?
3 Jesus okwa li a hala ovahongwa vaye va kale hava dimbuluka efyo laye omudo keshe, olo lwanima la ka kala hali ifanwa “oshililo shOmwene,” ile tu tye, Ouvalelo wOmwene. (1 Kor. 11:20) Vamwe otashi dulika ve lipule shi na sha naasho tava ti: Omolwashike tu na okudimbuluka efyo laJesus? Omungome nomaviinyu otaa ti shike? Ongahelipi hatu dulu okulilongekidila Edimbuluko? Oolyelye ve na okukufa ombinga mokulya nokunwa omadidiliko? Nongahelipi Ovakriste ve na okulinyenga kwaasho Omishangwa tadi ti kombinga yeteelelo lavo?
ETOMHENO MOLWAASHI HATU DIMBULUKA EFYO LAJESUS
4. Efyo laJesus ole tu ningila shike tashi shiiva?
4 Tu li oludalo laAdam, otwa fyuulula oulunde nefyo. (Rom. 5:12) Kape na omunhu ina wanenena ta dulu okuyandja oikulila kuKalunga yomwenyo waye mwene ile davamwe. (Eps. 49:7-10) Ndele Jesus okwe tu yandjela omwenyo waye wa wanenena nokuyandja ongushu yekulilo laye kuKalunga. Mokuninga ngaho, Jesus okwe shi ninga tashi shiiva opo tu kale tu na eteelelo lomwenyo waalushe, tuhe fi vali ovalunde noitatu ka fya vali. — Rom. 6:23; 1 Kor. 15:21, 22.
5. (a) Otu shi shii ngahelipi kutya Kalunga naKristus ove hole ovanhu? (b) Omolwashike tu na okukala pEdimbuluko lefyo laJesus?
5 Efiloshisho lekulilo ola ulika kutya Kalunga oku hole ovanhu aveshe. (Joh. 3:16) Ekuliloyambo laJesus ola ulika kutya naye oku tu hole. Nokuli nofimbo ine uya kombada yedu, Jesus okwa kala ha “nyakukilwa ovana vovanhu.” (Omayel. 8:30, 31) Olupandu letu lokupandula Kalunga nOmona oli na oku tu linyengifa tu kale hatu kala pEdimbuluko lefyo laJesus, nokungaho ohatu dulika kelombwelo olo kutya: “Shi ningeni okudimbulukwa nge.” — 1 Kor. 11:23-25.
EITYO LOMADIDILIKO EDIMBULUKO
6. Otu na okutala ko ngahelipi omungome nomaviinyu Edimbuluko?
6 Eshi Jesus a dika po Edimbuluko, ka li a lundulula pashikumwifilonga omungome nomaviinyu a ninge ngeno ombelela nohonde yaye yo venevene. Ponhele yaasho, okwa popya shi na sha nomungome a ti: ‘Oo otau ti olutu lange.’ Shi na sha nomaviinyu okwa ti: ‘Otaa ti ohonde yange, ohonde yehangano tai tilwashi omolwavahapu.’ (Mark. 14:22-24, yelekanifa no-NW.) Onghee hano, osha yela kutya omungome nomaviinyu okwa li e na okutalika ko e li omadidiliko.
7. Omungome oo hau longifwa pEdimbuluko otau faneke shike?
7 Poshiningwanima osho sha fimanenena shomo 33 O.P., Jesus okwa li a longifa omungome inau ya onhafi oo wa li wa xupa pouvalelo wOpaasa. (Ex. 12:8) Peemhito dimwe Omishangwa oda longifa onhafi okuulika kenyonauko ile koulunde. (Mat. 16:6, 11, 12; Luk. 12:1) Onghee hano, osha yeleka eshi Jesus a longifa omungome inau ya onhafi molwaashi owa li tau faneke olutu laye lihe na oulunde. (Heb. 7:26) Nomolwaasho, omungome wa tya ngaho oo hau longifwa pEdimbuluko.
8. Eholo lomaviinyu olo hali longifwa pEdimbuluko otali faneke shike?
8 Omaviinyu oo Jesus a li a longifa mo 14 Nisan 33 O.P., okwa li taa faneke ohonde yaye, nosho naanaa eholo lomaviinyu hali faneke kunena pEdimbuluko. Ohonde yaJesus oya li ya tika ‘okudima po omatimba,’ eshi a dipaelwa konhele imwe ya li kondje yaJerusalem yedina Golgata. (Mat. 26:28; 27:33) Molwaashi omungome nomaviinyu oo haa longifwa pEdimbuluko otaa faneke eyambo laJesus li na ondilo olo a yandja omolwovanhu ovaduliki notwa pandula efiloshisho la tya ngaho, osha yeleka kufye opo tu lilongekidile edano lokomudo lOuvalelo wOmwene.
EENGHEDI DIMWE OMO TO DULU OKULILONGEKIDA
9. (a) Omolwashike sha fimana okweendela pamwe nelesho lOmbibeli li na sha nEdimbuluko? (b) Ou uditile ngahelipi ekulilo?
9 Ngeenge otwa kala hatu endele pamwe nelandulafano lelesho lOmbibeli li na sha nEdimbuluko olo hali kala mokambo Konakona Omishangwa keshe efiku, ohatu ka dilonga kwaasho Jesus a li a ninga fimbo ina fya. Shikwao vali, osho otashi ke tu kwafela tu longekidile omitima detu Ouvalelo wOmwene. * Omumwameme umwe okwa ti: “Ohatu kala twa teelela Edimbuluko nodjuulufi. Omudo keshe ohatu kala twe li tala ko le likalekelwa shi dulife nale. Ohandi dimbuluka efiku limwe nda li ndi li ofika monhele omo hamu longekidilwa omidimba opo di ka pakwe . . . , eshi nda tala oshimhu shatate omuholike, opo ashike nda ka hovela okupandula ekulilo tashi di komutima. . . . Omishangwa adishe ondi di shii nondi shii oku di fatulula. Ndele eshi nda filwa nonda mona nghee efyo hali kumu omunhu, opo ashike nda ka hafela osho hatu ka wanifilwa okupitila mekulilo olo li na ondilo.” Eshi hatu lilongekidile Edimbuluko, oshiwa okudilonga kunghee ekuliloyambo laJesus le tu mangulula koulunde nefyo.
10. Okulilongekidila Edimbuluko otaku dulu okukuma ngahelipi oukalele wetu?
10 Okulilongekidila Edimbuluko otashi dulika ku kwatele mo omalongekido e na sha nokutamununa mo oukalele wetu meenghedi donhumba, tashi dulika mokukufa oukwafelikokolindjila pefimbo lEdimbuluko. Eshi hatu shivi ovakonakonimbibeli nakeshe tuu kOuvalelo wOmwene, ohatu ka kala twa hafa eshi hatu va lombwele kombinga yaKalunga, Omona waye nomanangekonoupuna oo a tuvikililwa ovo hava hafifa Jehova noku mu tanga. — Eps. 148:12, 13.
11. Ongahelipi Ovakorinto vamwe va li va lya omadidiliko Edimbuluko monghedi yokuhe na efimaneko?
11 Eshi to lilongekidile Ouvalelo wOmwene, diladila kwaasho omuyapostoli Paulus a li a shangela eongalo lopaKriste lOvakorinto. (Lesha 1 Ovakorinto 11:27-34.) Paulus okwa li a ulika kutya keshe umwe ou ta li omungome nokunwa meholo ye ina wana, “ota ka kala e netimba lolutu nohonde yOmwene” Jesus Kristus. Onghee hano, omuvaekwa “ne lipulaapule hano” tete opo a dule okulya omadidiliko Edimbuluko. Ngeenge hasho, “ote lilile ndee te linwine etokolo.” Omolwelihumbato lii, vahapu vomOvakorinto ova li ‘oingone novanaudu, navahapu ova fya’ pamhepo. Otashi dulika vamwe va li va lya nokunwa sha pitilila komesho ile pefimbo lEdimbuluko, osho tashi dulika she va ningifa va kale va kofa pamadiladilo nopamhepo. Okulya omadidiliko Edimbuluko monghedi yokuhe na efimaneko ya tya ngaho, okwa li kwe va ningifa va kale inava hokiwa vali kuKalunga.
12. (a) Paulus okwa li a faafanifa Edimbuluko nashike, nelondwelo lilipi a pa ovo hava kufa ombinga? (b) Oshike osho omunhu oo ha li nokunwa omadidiliko Edimbuluko e na okuninga ngeenge okwa nyono enyono la kwata moiti?
12 Paulus okwa faafanifa Edimbuluko noikulya oyo tai liwa navamwe, nokwa londwela ovo tava kufa ombinga ta ti: “Itamu dulu okunwa meholo lOmwene nomeholo leendemoni, itamu dulu okulya koshililo shOmwene nokoshililo sheendemoni.” (1 Kor. 10:16-21) Ngeenge omunhu oo ha li nokunwa omadidiliko Ouvalelo wOmwene okwa nyono enyono la kwata moiti, oku na okukonga ekwafo lopamhepo. (Lesha Jakob 5:14-16.) Ngeenge omuvaekwa oo okwa imike “oiimati yelidilululo,” okulya nokunwa kwaye omadidiliko Edimbuluko itaku ulike okuhe na efimaneko lekuliloyambo laJesus. — Luk. 3:8.
13. Omolwashike shiwa okwiilikana shi na sha neteelelo letu olo twa pewa kuKalunga?
13 Eshi hatu lilongekidile Edimbuluko, ohatu ka mona ouwa mokudilonga pamwe neilikano keteelelo letu olo twa pewa kuKalunga. Kape na omupiya waJehova e mu liyapulila nomushikuli omudiinini wOmona ta ka kala a hala okuulika okuhe na efimaneko mekuliloyambo laJesus mokulya omadidiliko Edimbuluko ngeenge ke na oumbangi we lixwa po oo tau ulike kutya oku li Omukriste omuvaekwa. Onghee hano, ongahelipi umwe ta dulu okuufa kutya okwa wana okulya nokunwa omadidiliko Edimbuluko ile hasho?
OLYELYE A WANA OKULYA OMADIDILIKO EDIMBULUKO?
14. Ekwatafano lilipi li li pokati kehangano lipe nokulya omadidiliko Edimbuluko?
14 Ovo va wana okulya omadidiliko Edimbuluko ove na oushili kutya ove li oilyo yehangano lipe. Jesus okwa popya shi na sha nomaviinyu a ti: ‘Eholo eli olo ehangano lipe omohonde yange.’ (1 Kor. 11:25) Okupitila momuprofeti Jeremia, Kalunga okwa li a xunganeka kutya ota ka ninga ehangano lipe olo inali fa ehangano lOmhango olo a ningile nOvaisrael. (Lesha Jeremia 31:31-34.) Kalunga okwa ninga ehangano lipe naIsrael shopamhepo. (Gal. 6:15, 16) Ehangano olo ola kolekwa kekuliloyambo laKristus notali longo omolwohonde yaye ya tika. (Luk. 22:20) Jesus oye Omupokati wehangano olo lipe, novavaekwa ovadiinini ovo ve li mo ove na efyuululo lomeulu. — Heb. 8:6; 9:15.
15. Oolyelye va tambulwa mehangano lOuhamba, noufembanghenda ulipi tava ka pewa ngeenge ova kala ovadiinini?
15 Oohandimwe ovo hava li omadidiliko Edimbuluko ove shi shii kutya ova tambulwa mehangano lOuhamba. (Lesha Lukas 12:32.) Ovo va kala ovashikuli vaJesus ovavaekwa nova kala ovadiinini kuye, va kala pamwe naye momauyahame aye, otava ka pangela pamwe naye meulu. (Fil. 3:10) Molwaashi ove li mehangano lOuhamba, ovavaekwa ovadiinini otava ka pangela pamwe naKristus meulu ve li eehamba fiyo alushe. (Eh. 22:5) Oohandimwe ovo ova wana okulya omadidiliko pOuvalelo wOmwene.
16. Yelifa pauxupi eityo lOvaroma 8:15-17.
16 Ovo va hololelwa komhepo kutya ove li ovana vaKalunga ovo ashike ve na okulya omadidiliko Edimbuluko. (Lesha Ovaroma 8:15-17.) Didilika kutya Paulus okwa longifa oshitya shOshiaramaic “Abba,” osho tashi ti “Tate.” Okaana otashi dulika ka longife oshitya osho eshi taka ifana xe, molwaashi ohashi longifwa kokuulika efimaneko noukaume. Ovo va pewa ‘omhepo [va ninge ovana,’ NW] ove li ovana vaKalunga vopamhepo. Omhepo yaye otai hepaulula pamwe nomhepo yavo, tai va kwafele va mone kutya vo ovanamati vaJehova ovavaekwa. Itashi ti kutya osheshi ashike va kanifa ohokwe yokukala kombada yedu. Ova tomhwa kutya otava ka fyuulula Ouhamba womeulu va ka pangele pamwe naJesus ngeenge ova kala ovadiinini fiyo omefyo. Kunena, ope na ashike oshixupe shovashikuli vaKristus 144 000 ovo ve “nevaeko okOmuyapuki” Jehova. (1 Joh. 2:20; Eh. 14:1) Omhepo yaye oyo hai va ningifa va ifane tava ti, ‘Abba! Tate!’ Kave na tuu ekwatafano naKalunga le likalekelwa!
KALA WA LENGA ETEELELO LOYE LA KANGHAMENA KOMBIBELI
17. Ovavaekwa ove na eteelelo lilipi, nove li tala ko ngahelipi?
17 Ngeenge ou li Omukriste omuvaekwa, eteelelo lomeulu olo oshinima sha fimana okukwatela momailikano oye opaumwene. Eshi Ombibeli ya popya shi na sha ‘nokuvalekelwa’ omuhomboli meulu, Jesus Kristus, naave owa kwatelwa mo nowa teelela nodjuulufi oku ka kala ‘omuhombolwa’ waKristus. (2 Kor. 11:2; Joh. 3:27-29; Eh. 21:2, 9-14) Ngeenge Kalunga ta popi mEendjovo daye shi na sha nohole yaye yokuhola ovana vopamhepo, ou shii kutya oove to tongwa. Nongeenge Eendjovo daJehova tadi pe ovanamati vaye ovavaekwa omalombwelo, omhepo iyapuki ohai ku linyengifa u dulike. Omhepo yaKalunga otai hepaulula pamwe nomhepo yoye kutya ou na eteelelo lomeulu.
18. “Eedi” dimwe odi na eteelelo lilipi, nou li uditile ngahelipi?
18 Ngeenge ou li ‘mongudu inene’ ‘yeedi’ dimwe, Kalunga okwe ku pa eteelelo loku ka kala kombada yedu. (Eh. 7:9; Joh. 10:16) Molwaashi owa hala okukala mOparadisa kombada yedu, oho mono ehafo mokudilonga kwaasho Ombibeli tai ti shi na sha nonghalamwenyo yomonakwiiwa kombada yedu. Owa teelela nodjuulufi u ka hafele ombili inene pamwe novapambele voye novayuki vamwe vali. Owa teelela yo nodjuulufi eshi itapa ka kala vali omhumbwe yoikulya, oluhepo, okumona oixuna, ouyahame nefyo. (Eps. 37:10, 11, 29; 67:7; 72:7, 16; Jes. 33:24) Owa djuulukwa oku ka hambelela ovo tava ka nyumunwa notava ka kala ve na eteelelo lokukala nomwenyo fiyo alushe kombada yedu. (Joh. 5:28, 29) Ino pandula tuu eshi Jehova e ku pa eteelelo olo likumwifi! Nonande iho li omadidiliko Edimbuluko, oho kala po opo u ulike olupandu loye lekuliloyambo laJesus Kristus.
OPO NGOO TO KA KALA?
19, 20. (a) Ongahelipi eteelelo olo wa pewa kuKalunga tali dulu okukala loshili kwoove? (b) Omolwashike to ka kala pOuvalelo wOmwene?
19 Kutya nee eteelelo loye olokombada yedu ile olomeulu, otali ka kala ashike loshili kwoove ngeenge ou na eitavelo muJehova Kalunga, muJesus Kristus nomekulilo. Okukala pEdimbuluko otaku ke ku pa omhito u dilonge keteelelo loye nokefimano lefyo laJesus. Onghee hano, shi ninga elalakano loye oku ka kala umwe womomamiliyona oo taa ka kala pOuvalelo wOmwene oo tau ka ningwa eshi etango tali ningine mEtitano, 3 Aprili 2015 pOmalupale Ouhamba nopeenhele vali dimwe mounyuni aushe.
20 Okukala pEdimbuluko otaku dulu okuhapupalifa olupandu loye lokupandula ekuliloyambo laJesus. Okupwilikina nelitulemo koshipopiwa osho tashi ka yandjwa po otaku dulu oku ku linyengifa u ulike ohole yokuhola vamwe moku va lombwela shi na sha naasho we lihonga kombinga yohole yaJehova nosho yo elalakano laye linene li na sha novanhu. (Mat. 22:34-40) Onghee hano, kala wa tokola toko opo u ka kale pOuvalelo wOmwene.

robotstxt: allowed

filter: keep


text:
EHOKOLOLO 113
Paulus a etwa muRoma
TALA mefano olo eshi Paulus a mangwa nomalyenge noku li mepashukilo lomukwaita Omuroma! Paulus okwa kala a idililwa modolongo muRoma. Okwa li e na okukala modolongo a teelela oku ke lipopila koshipala shOmukesari waRoma. Pefimbo olo Paulus a kala modolongo, ovanhu ova li va pitikwa va kale have mu talele po.
Konima yomafiku atatu okudja eshi Paulus a fika muRoma, okwa li a tuma elaka kovawiliki velongelokalunga lOshijuda ve uye kuye. Oshidjemo, Ovajuda vahapu vomuRoma ova li ve uya kuye. Paulus okwa li e va udifila shi na sha naJesus nosho yo Ouhamba waKalunga. Onghee hano, Ovajuda vamwe ova li va ninga Ovakriste, ndele vamwe kava li va itavela.
Paulus okwa li yo a udifila ovakwaita ve lili noku lili ovo va li have uya oku mu pashukila. Paulus okwa kala a idililwa modolongo muRoma oule womido mbali nokwa kala ta udifa pomhito keshe a mona. Oshidjemo, nokuli noilyo youkwaneumbo wOmukesari oya li ya uda onghundana iwa yOuhamba, navamwe vomuvo ova li va ninga Ovakriste.
Ndele mbela omutalelipo oo ta shangele onhumwafo koshitaafula oye lyelye? Oto dulu okutengeneka kutya edina laye olyelye? Heeno, oTimoteus. Timoteus naye okwa li a tulwa modolongo omolwokuudifa Ouhamba, ndele pomhito opo okwa hangwa a mangululwa mo. Ngaho okwa li ashike e uya okukwafela Paulus. Mbela ou shi shii kutya Timoteus ota shange shike? Natu ka taleni kutya oshike.
Mbela oto dimbuluka oilando imwe oyo twa li twe lihonga mehokololo 110? Shimwe oFilippi, shikwao oEfeso. Paulus okwa li a kwafela mokutota po omaongalo opaKriste moilando oyo. Onghee hano, okwa li ta shangele Ovakriste vomomaongalo oo eenhumwafo fimbo e li modolongo. Eenhumwafo odo otadi hangwa mOmbibeli nohadi ifanwa Ovaefeso nosho yo Ovafilippi. Paulus ota lombwele Timoteus a shange oinima oyo a hala okulombwela Ovakriste ovaholike vomuFilippi.
Ovafilippi ova li hava ungaunga naPaulus nombili. Ova li yo have mu tumine eeshali eshi a li modolongo. Onghee hano, Paulus okwa li te va pandula omolwoinima aishe oyo. Epafroditus oye a li a eta eeshali daPaulus. Ndele okwa li a kwatwa koudu nokwa li ta yahama neenghono hanga a fya. Lao linene, okwa ka veluka nokwa li e lilongekida okushuna keumbo. Epafroditus oye a li e na okutwaalela onhumwafo oyo ya dja kuPaulus naTimoteus eshi ta shuna kuFilippi.
Fimbo Paulus e li modolongo okwa li a shanga natango eenhumwafo mbali odo di li yo mOmbibeli. Imwe okwa li e i shangela Ovakriste vomoshilando shaKolossi. Mbela ou shi shii kutya ohai ifanwa shike? Ohai ifanwa Ovakolossi. Onhumwafo imwe okwa li ei shangela kaume kaye kopofingo wedina Filemon oo a li ha kala yo muKolossi. Onhumwafo oyo oya li tai popi shi na sha naOnesimus omupiya waFilemon.
Onesimus okwa li a faduka po omwene waye Filemon, ndele ta i kuRoma. Ndele Onesimus okwa ka uda kutya Paulus oku li modolongo muRoma. Onghee hano, okwa li a ya kuye e ke mu talele po na Paulus okwa li e mu udifila. Diva, Onesimus naye okwa li a ninga Omukriste. Hauxuuninwa, okwa li e udite nai eshi a faduka po Filemon. Mbela ou shi shii kutya Paulus okwa li a shanga mo shike monhumwafo yaFilemon?
Paulus okwa li a pula Filemon a dimine po Onesimus. Paulus okwa li a shangela Filemon a ti: ‘Ame ohandi mu shunifa kwoove. Paife ke fi ashike omupiya woye, ndelenee omumwaxo omuholike.’ Eshi Onesimus a shuna kuKolossi, okwa li a twaalela eenhumwafo odo mbali, imwe oya shangelwa Ovakolossi naimwe oya Filemon. Filemon ka li tuu a hafa eshi a li a uda kutya omupiya waye okwa ninga Omukriste!
Eshi Paulus a shangela Ovafilippi nosho yo Filemon, okwa li e va lombwela onghundana iwa shili. Okwa li a lombwela Ovafilippi a ti: ‘Ohandi mu tumine Timoteus, ndele naame ohandi ke uya yo kunye ndi mu talele po oule wokafimbo.’ Okwa li yo a shangela Filemon a ti: ‘Longekidile nge onhele meumbo loye.’
Konima eshi Paulus a mangululwa modolongo, okwa li a talela po ovamwaxe Ovakriste keenhele dihapu. Ndele lwanima, natango Paulus okwa ka tulwa modolongo muRoma. Pomhito oyo okwa li e shi shii kutya ota ka dipawa. Onghee hano, okwa li a shangela Timoteus onhumwafo nokwe mu pula e uye kuye meendelelo. Paulus okwa shanga a ti: ‘Onda kala omudiinini kuKalunga nota ka pa nge ondjabi.’ Konima yomido dinini okudja eshi Paulus a dipawa, Jerusalem osha ka hanaunwa po vali. Pomhito oyo, osha li sha hanaunwa po kOvaroma.
Ndele Jehova Kalunga okwa li a longifa omuyapostoli Johannes a shange natango omambo axuuninwa Ombibeli, mwa kwatelwa embo lEhololo. Embo olo lEhololo otali tu lombwele shi na sha noiningwanima yomonakwiiwa. Natu ka taleni moshitukulwa tashi landula kutya oshike tashi ka ningwa po monakwiiwa.
Oilonga 28:16-31; Ovafilippi 1:13; 2:19-30; 4:18-23; Ovaheveri 13:23; Filemon 1-25; Ovakolossi 4:7-9; 2 Timoteus 4:7-9.


text:
Ova “tala” oinima oyo ya udanekwa
“Vo inava mona eshi sha udanekwa, ndelenee ove shi tala ashike kokule.” — OVAHEBERI 11:13.
1. Omolwashike shiwa okukala hatu faneke momadiladilo oinima oyo inatu mona? (Tala efano pehovelo loshitukulwa.)
JEHOVA okwe tu pa oshali ikumwifi. Oshali oyo oyo okudula okufaneka momadiladilo oinima oyo inatu mona. Oshali oyo ohai tu kwafele tu kale twa teelela nodjuulufi oinima iwa yomonakwiiwa, tu ninge eemhangela komesho yefimbo nokuhenuka omaupyakadi. Jehova oku shii onakwiiwa, nokwe tu lombwela oinima imwe oyo hatu dulu okukala twa teelela oku ka hafela. Nonande itatu dulu oku i mona, ohatu dulu oku i faneka momadiladilo nokukala neitavelo kutya otai ka ningwa. — 2 Ovakorinto 4:18.
2, 3. (a) Ongahelipi okufaneka oinima momadiladilo etu taku tu kwafele? (b) Omapulo elipi taa ka nyamukulwa moshitukulwa eshi?
2 Omafimbo amwe ohatu faneke momadiladilo oinima oyo itai dulu okuningwa. Pashihopaenenwa, okaana kokakadona otaka dulu okufaneka momadiladilo ako ka londa kokambilimbili. Osho itashi shiiva. Ashike ina yaSamuel, Hanna, okwa li ha faneke momadiladilo aye oinima oyo tai dulu okuningwa. Okwa li ha kala ta diladila kombinga yefiku olo ta ka twala omonamati waye ketwali a ka longe pamwe novapristeri. Osho kasha li ashike ondjodi yongaho, ndele oshinima osho a li a tokola okuninga. Onghee hano, okudiladila kefiku olo okwa pa Hanna eenghono a wanife po osho a udanekela Jehova. (1 Samuel 1:22) Nafye ngeenge otwa kala hatu faneke momadiladilo osho Jehova a udaneka a ka ninge, ohatu faneke oinima oyo tai ka ningwa shili. — 2 Petrus 1:19-21.
3 Vahapu vomoshiwana shaJehova shopefimbo lOmbibeli ova li hava faneke momadiladilo avo osho Jehova e va udanekela. Mbela omolwashike sha li shiwa kuvo okuninga ngaho? Omolwashike shiwa kufye okufaneka momadiladilo etu nghee onghalamwenyo tai ka kala ngeenge omaudaneko aKalunga okwa wanifwa?
EITAVELO LAVO OLA ENDA TALI KOLO ESHI VA KALA NOKUFANEKA MOMADILADILO AVO ONAKWIIWA
4. Omolwashike Abel a li ha faneke momadiladilo aye onakwiiwa iwa?
4 Abel oye omunhu wotete oo a li e na eitavelo momaudaneko aJehova. Okwa li e shii osho Jehova a lombwela eyoka konima eshi Adam naEva va nyona, a ti: ‘Ame ohandi ka tula outondanhu pokati koye nomwalikadi nokoludalo loye nokoludalo laye. Ye ota ka nyanyaula omutwe woye ndele ove to ke mu twa moshififinwa.’ (Genesis 3:14, 15) Abel ka li e shii filufilu nghee osho sha li tashi ka ningwa. Ashike oku na okukala a li ha diladila luhapu kombinga yaasho Kalunga a popya. Otashi dulika a li ha diladila kutya, ‘Olyelye ta ka tuwa moshififinwa keyoka nota ka kwafela ovanhu va kale vali va wanenena?’ Abel okwa li e na eitavelo kutya eudaneko laJehova oli na okuwanifwa shili, nongeenge a yamba eyambo, Jehova okwa li he li tambula ko. — Lesha Genesis 4:3-5; Ovaheberi 11:4.
5. Omolwashike sha li shiwa kuHenok okufaneka momadiladilo aye onakwiiwa?
5 Henok omunhu umwe oo naye a li e na eitavelo la kola muKalunga. Okwa li mokati kovanhu ovahenakalunga ovo va li hava popi ‘eendjovo dikukutu’ va twa ondubo naKalunga. Ndele nande ongaho, Henok okwa li omuladi nokwa kala ta udifa etumwalaka laKalunga. Okwa li ha lombwele ovanhu kutya Jehova ota ka hanauna po ovakolokoshi. (Judas 14, 15) Mbela oshike sha li she mu kwafela a ninge ngaho? Henok okwa li ha faneke momadiladilo aye osho ounyuni tau ka kala eshi ovanhu aveshe tava ka longela Jehova. — Lesha Ovaheberi 11:5, 6.
6. Konima yEyelu, Noa otashi dulika a li ha diladila kombinga yashike?
6 Noa okwa li e na eitavelo muJehova, nomolwaasho ka li a hanaunwa po pEyelu. (Ovaheberi 11:7) Omolweitavelo laye, okwa li ha yambele Jehova omayambo oinamwenyo. (Genesis 8:20) Konima yEyelu, ounyuni natango owa ka kala uyadi oukolokoshi. Nimrod okwa li a hovela okupangela, nokwa li a hala ovanhu va kale ve li omhinge naJehova. (Genesis 10:8-12, yelekanifa no-NW.) Ashike Noa okwa kala e na eitavelo la pama. Ngaashi Abel, okwa li e na oushili kutya fiku limwe Kalunga ota ka kufa po oulunde nefyo. Noa otashi dulika yo a li ha diladila kefimbo opo eshi itapa ka kala vali ovapangeli ovakwanyanya. Sha faafana, nafye ohatu dulu okukala hatu faneke momadiladilo etu efimbo litunhula olo li li poduka. — Ovaroma 6:23.
OVA LI HAVA FANEKE MOMADILADILO AVO EFIMBO OPO ESHI OMAUDANEKO AKALUNGA TAA KA WANIFWA
7. Abraham, Isak naJakob ova li va teelela onakwiiwa ilipi?
7 Abraham, Isak naJakob ova li hava faneke momadiladilo onakwiiwa itunhula. Jehova okwa li e va udanekela kutya ovanhu vomoiwana aishe otava ka nangekwa noupuna okupitila “moludalo” lavo. (Genesis 22:18; 26:4; 28:14) Kalunga okwa li yo e va udanekela kutya oludalo lavo otali ka ninga oshiwana shinene notali ka kala mEdu lEudaneko liwa. (Genesis 15:5-7) Molwaashi Abraham, Isak naJakob ova li ve shii kutya omaudaneko aJehova oku na okuwanifwa shili, ova li va faneka momadiladilo oludalo lavo li li nale medu olo. Okudja ashike eshi Adam naEva va nyona, Jehova okwa kala nokukwafela ovapiya vaye ovadiinini va ude ko nghee ovanhu tava ka kala vali va wanenena.
8. Oshike sha kwafela Abraham a kale neitavelo la kola nokudulika?
8 Molwaashi Abraham okwa li e na eitavelo la kola, okwa kala nokudulika kuJehova nokuli nomeenghalo didjuu neenghono. Abraham nosho yo ovadiinini vakwao ova li hava faneke momadiladilo avo oinima oyo ya udanekwa kuJehova, nonande omaudaneko oo inaa wanifwa eshi ve na omwenyo. Ombibeli oya ti: ‘Ove shi tala ashike kokule nove shi kunda.’ (Lesha Ovaheberi 11:8-13.) Abraham okwa li e shii kutya Jehova okwa wanifa po omaudaneko aye aeshe omonakudiwa, onghee hano okwa li e na oushili kutya omaudaneko aeshe oo Jehova a udaneka omonakwiiwa oku na okuwanifwa shili.
Ovanhu vopefimbo lOmbibeli ova li va teelela efimbo olo eshi epangelo laJehova tali ka pangela edu fiyo alushe
9. Ongahelipi eitavelo laAbraham momaudaneko aKalunga la li le mu kwafela?
9 Molwaashi Abraham okwa kala neitavelo momaudaneko oo a udanekelwa kuJehova, okwa kala nokuninga keshe osho Jehova te mu lombwele. Pashihopaenenwa, okwa li a fiya po eumbo laye moshilando Ur nokukala nokutembauka onghalamwenyo yaye aishe. Okwa li e shii kutya oilando oyo ye mu dingilila itai ka kalelela molwaashi ovapangeli vayo ihava longele Jehova. (Josua 24:2) Ponhele yaasho, okwa li a teelela efimbo olo epangelo laJehova tali ka pangela edu fiyo alushe. Epangelo olo olo “oshilando shinya shi nomakanghameno a pama, nomutoti nomutungi washo oKalunga.” (Ovaheberi 11:10) Abraham, Abel, Henok, Noa nosho yo vamwe ova li va itavela menyumuko. Efimbo keshe va li tava diladila shi na sha nokukala fiyo alushe medu liwa, eitavelo lavo muJehova ola enda tali pame. — Lesha Ovaheberi 11:15, 16.
10. Omolwashike sha li shiwa kuSara okukala e na eteelelo li na sha nonakwiiwa?
10 Omukulukadi waAbraham Sara, okwa kala e na eitavelo la kola momaudaneko aJehova. Nonande okwa li e na omido 90 ndele ke na okaana, okwa kala a teelela nodjuulufi efimbo olo ta ka kala e na okaana. Okwa li nokuli ha faneke momadiladilo aye ovana vaye va ninga oshiwana shinene. (Ovaheberi 11:11, 12) Ndele mbela okwa li e shi shii ngahelipi kutya osho otashi ka ningwa shili? Omolwaashi Jehova okwa li a lombwela omushamane waye a ti: “Ame ohandi ke mu nangeka noupuna, ndee handi ku pe muye [okaana] okamati. Heeno, Ame ohandi ke mu nangeka noupuna, opo ye ota ka ninga oiwana. Neehamba doiwana tadi ka dja muye.” (Genesis 17:16) Ngaashi ashike Jehova a udaneka, Sara okwa li a dala okaana okamati kedina Isak. Oshikumwifilonga osho osha kwafela Sara a kale a tomhwa kutya omaudaneko aJehova oo inaa wanifwa natango otaa ka wanifwa shili. Nafye ohatu dulu okupameka eitavelo letu ngeenge otwa kala hatu faneke momadiladilo etu oinima aishe iwa oyo Jehova e tu udanekela.
OKWA KALA NOKUDILADILA KONDJABI
11, 12. Oshike sha kwafela Moses a kale e hole Jehova neenghono?
11 Moses naye okwa kala e na eitavelo momaudaneko aJehova. Okwa kulila muEgipti onga omona wohamba. Ndele molwaashi Moses okwa kala e hole Jehova shi dulife keshe shimwe, ka li a hala eenghonopangelo noupuna. Okwa li a hongwa kombinga yaJehova kovadali vaye Ovaheberi, ovo ve mu honga kutya Jehova okwa udaneka okumangulula Ovaheberi moupika noku va pa Edu lEudaneko. (Genesis 13:14, 15; Exodus 2:5-10) Apa ngoo pa li pe fike ouhapu wokufaneka momadiladilo aye omaudaneko oo, opo ngoo pa li pe fike ohole yaye yokuhola Jehova tai kulu.
12 Ombibeli oye tu lombwela osho Moses a kala ta diladila kusho ya ti: “Meitavelo Moses, eshi a kula, okwa anya a ifanwe omona wokakadona kaFarao, okwe lihoololela, a hepekwe pamwe noshiwana shaKalunga nokwa dina ouwa wokafimbo womoulunde, nokushekwa kwaKristus okwe ku tala oko oupuna u dule omamona omuEgipti, osheshi e a pilamena a taalela kondjabi.” — Ovaheberi 11:24-26.
13. Omolwashike sha li shiwa kuMoses okukala ha diladila kombinga yomaudaneko aJehova?
13 Otashi dulika Moses a li ha diladila moule kombinga yeudaneko laJehova lokumangulula Ovaheberi moupika. Ngaashi ashike ovapiya vaJehova vakwao, Moses naye okwa li e shii kutya Jehova ota ka mangulula ovanhu aveshe mefyo. (Job 14:14, 15; Ovaheberi 11:17-19) Onghee hano, Moses okwa li e udite ko kutya Jehova oku hole ovanhu neenghono. Osho osha ningifa Moses a kale e hole Jehova neenghono nosha koleka eitavelo laye. Oshe mu kwafela a longele Jehova okukalamwenyo kwaye akushe. (Deuteronomion 6:4, 5) Nokuli naashi Farao a li a hala oku mu dipaa, Moses ka li a tila. Okwa li e shii kutya Jehova ote ke mu pa ondjabi monakwiiwa. — Exodus 10:28, 29.
FANEKA MOMADILADILO OINIMA OYO EPANGELO LAKALUNGA TALI KA NINGA
14. Ovanhu vamwe ohava faneke shike momadiladilo avo shi na sha nonakwiiwa?
14 Ovanhu vahapu ohava diladila kombinga yonakwiiwa nohava faneke momadiladilo avo oinima oyo ihe na fiku i ningwe. Pashihopaenenwa, ovanhu vamwe ovo va hepa neenghono otashi dulika ve lifufye mokudiladila kutya otava ka punapala noitave ke lipula vali nasha. Ndele Ombibeli oya popya kutya onghalamwenyo mounyuni waSatana otai ka kala “oudjuu auke netutuko.” (Epsalme 90:10) Ile vamwe otashi dulika va diladile kutya omapangelo opanhu otaa ka kandula po omaupyakadi oo e li mounyuni. Ashike Ombibeli oya popya kutya epangelo laKalunga olo ashike tali ka ninga ngaho. (Daniel 2:44) Ovanhu vahapu ohava diladila kutya ounyuni kau na efiku u lunduluke. Ndele Ombibeli oya popya kutya Kalunga ota ka hanauna po ounyuni ou wa kolokosha. (Sefanja 1:18; 1 Johannes 2:15-17) Ovanhu ovo hava faneke momadiladilo avo oinima oyo i li omhinge naasho Jehova a popya otava ka nyemata neenghono.
15. (a) Omolwashike shiwa kufye okudiladila kombinga yonakwiiwa oyo Kalunga e tu udanekela? (b) Oinima imwe ilipi wa teelela u ka ninge monakwiiwa?
15 Jehova okwe tu udanekela onakwiiwa itunhula. Ngeenge hatu diladila kombinga yefimbo olo, ohatu kala twa hafa neenghono nohatu mono ouladi oo twa pumbwa opo tu twikile okulongela Jehova. Mbela ito dulu okufaneka momadiladilo oye to ningi oinima oyo Jehova e ku udanekela, kutya nee ou na eteelelo loku ka kala nomwenyo meulu ile okombada yedu? Ngeenge owa teelela oku ka kala nomwenyo fiyo alushe kombada yedu, faneka momadiladilo oye to longo pamwe nookaume koye tamu ningi edu oshikunino shiwa. Ovo tava pashukile oilonga oyo ove na ko na sha naave. Aveshe ovo ve ku dingilila ove hole Jehova ngaashi ashike ove u mu hole. Ou na oukolele we lixwa po, u na eenghono dihapu noku na osho to lipula nasho. Owa hafa molwaashi oto dulu okulongifa ounghulungu woye u kwafele vamwe nokufimaneka Jehova. Otashi dulika nokuli to kwafele ovanhu ovo va nyumunwa va shiive Jehova. (Johannes 17:3; Oilonga 24:15) Ngeenge oho diladila kombinga yoinima oyo, ito lifufya. Aishe otai ka ningwa shili molwaashi osho osho Ombibeli ya popya shi na sha nonakwiiwa. — Jesaja 11:9; 25:8; 33:24; 35:5-7; 65:22.
KALA HO POPI KOMBINGA YAASHO WA TEELELA OKU KA NINGA MONAKWIIWA
16, 17. Omolwashike shiwa okupopya kombinga yonakwiiwa oyo Jehova e tu udanekela?
16 Ngeenge hatu lombwele ovamwatate novamwameme osho twa halelela oku ka ninga monakwiiwa mounyuni mupe, ohatu ka kwafelafana tu kale twa fa tu wete osho tashi ka ningwa monakwiiwa. Oshoshili kutya katu shii naanaa osho keshe umwe womufye ta ka ninga. Ashike ngeenge ohatu popi kombinga yaasho twa teelela monakwiiwa, ohatu ulike kutya otu na eitavelo momaudaneko aJehova. Monghedi ya tya ngaho, ohatu twaafana omukumo tu twikile okulongela Jehova momafimbo madjuu, ngaashi ashike omuyapostoli Paulus novamwatate vomuRoma va li va ninga. — Ovaroma 1:11, 12.
17 Ngeenge oho diladila kombinga yonakwiiwa oyo Jehova a udaneka, ito ka diladila vali unene kombinga yomaupyakadi oye. Pomhito imwe, Petrus okwa li a limbililwa nokwa li a pula Jesus ta ti: “Tala, fye otwa fiya ko oinima aishe, notwe ku shikula; ohatu mono shike?” Jesus okwa li a hala Petrus novahongwa vakwao va diladile kombinga yoinima itunhula oyo tava ka ninga monakwiiwa. Jesus okwe va lombwela a ti: “Omona wOmunhu eshi ta ka kala omutumba kolukalwapangelo loshinge shaye, nanye yo ava mwa shikula nge, tamu ka kala omutumba komalukalwa omulongo naavali, ndele tamu ka tokola omapata aIsrael omulongo naavali. Ndele keshe ou a fiya ko omolwedina lange omaumbo ile ovamwaxe ovalumenhu ile ovamwaina ovakainhu ile xe ile ina ile ovana ile omapya, oye te ke i mona ko ihapu i dule ei, nomwenyo waalushe ote u fyuulula.” (Mateus 19:27-29) Petrus novahongwa vakwao ova li tava faneke momadiladilo avo tava pangele pamwe naJesus meulu nokukwafela ovanhu ovaduliki kombada yedu va fike mewaneneno.
18. Omolwashike shiwa okufaneka momadiladilo etu efimbo olo Kalunga ta ka wanifa osho a udaneka?
18 Otwe lihonga osho sha kwafela ovapiya vaJehova va kale neitavelo la kola. Abel okwa li a faneka momadiladilo aye onakwiiwa iwa oyo Jehova a udaneka, nokwa li a hafifa Jehova mokukala e na eitavelo meudaneko olo. Abraham okwa li ha faneke momadiladilo aye efimbo olo eshi eudaneko kombinga ‘yoludalo’ olo a udanekelwa kuJehova tali ka wanifwa, onghee hano okwa kala nokudulika kuJehova nokuli nomeenghalo didjuu. (Genesis 3:15) Moses okwa li a tala kondjabi oyo a udanekelwa kuJehova, naasho oshe mu kwafela a kale e hole Jehova noku kale neitavelo. (Ovaheberi 11:26) Ngeenge hatu diladila kefimbo olo Jehova ta ka wanifa po oinima aishe oyo a udaneka, eitavelo letu nohole yetu yoku mu hola otai kulu. Moshitukulwa tashi landula ko, ohatu ka kundafana onghedi imwe vali omo hatu dulu okufaneka momadiladilo etu oinima oyo inatu mona.


text:
Vamwe ovo ve liyamba va longe nehalo liwa
EENDOMBWEDI di diinini odo tadi longo koitukulwa oko kuna omhumbwe inene yovaudifi vOuhamba, vahapu ove li ovamwameme ovo inava hombolwa. Vamwe vo muvo ova kala tava longele koilongo imwe oule womido. Oshike she va kwafela opo va tembukile koilonga imwe? Oshike ve lihonga eshi va kala tava longele koilongo imwe? Oidjemo ilipi va mona? Otwa pulapula ovamwameme vamwe vomwaavo va longela koitukulwa oko ku na omhumbwe. Ngeenge ou li omumwameme ino hombolwa nou na ehalo loku ka udifa koilongo oko ku na omhumbwe, otwe lineekela kutya oto ka mona mo ouwa moimoniwa yavo. Oshoshili kutya, oshiwana shaKalunga ashishe otashi dulu okumona ouwa ngeenge osha konakona oihopaenenwa yavo.
NGHEE VA DULA OKUUNGAUNGA NOMALIMBILILO
Mbela oho kala wa limbililwa ngeenge oto ka dula ngoo okupondola u li omukokolindjila koshilongo shimwe? Anita, oo paife e na omido 70 nasha, okwa li a limbililwa ngeenge ota dulu ngoo okukala omukokolindjila. Okwa kulila muEngland nokwa hovela okukokola ondjila eshi a li e na omido 18. Okwa ti: “Ondi hole okuhonga ovanhu kombinga yaJehova, ashike kanda li ndi shii ngeenge onandi ka longele koshilongo shimwe. Inandi lihonga nande onale elaka loshinailongo nonda li nda tomhwa kutya kandi na efiku ndi ka shiive okupopya elaka limwe vali. Onda li nda kumwa neenghono eshi nda li nda shivwa kofikola yaGilead. Kanda li nda teelela ndi shivwe kofikola oyo. Onde lipopila nda ti, ‘ngeenge Jehova oku wete kutya ohandi dulu oku shi ninga; ondi na ashike okukendabala ndi shi ninge.’ Osho osha ningwa konima yomido 50. Onda kala ndi li omutumwa moJapan.” Okwa weda ko vali a ti: “Onda li nda lombwela ovamwameme ovanyasha nda ti ‘waimine nge moilonga inene oyo ya fimana,’ vahapu vomuvo osho va li va ninga.”
OVA ULIKA OULADI WAVO
Ovamwameme vahapu ovo va longela koilongo imwe fimbo inava tembuka ova li hava kala ve na omalimbililo eshi tava tembukile koshilongo shimwe. Oshike sha li she va kwafela va kale ovaladi?
Maureen, oo paife e na omido 60 nasha, okwa ti: “Onda kala nda hala onghalamwenyo ina eityo, opo ndi dule okukwafela vamwe.” Eshi a li e na omido 20, okwa li a tembukila koQuebec, moCanada, oko kwa li ku na omhumbwe inene yovakokolindjila. “Lwanima, onda li nda shivwa ndi ye kofikola yaGilead, ashike onda li nda tila okuya koshilongo oko kuhe na ookaume kange.” Okwa weda ko vali a ti: “Onda li yo handi lipula kombinga ya meme oo a li e na okufila tate oshisho eshi a li ta yahama. Onda kala handi lili oufiku keshe nokupula Jehova a kwafele nge. Eshi nda popya novadali vange kombinga yaasho, ova li va ladipika nge ndi tambule ko eshivo olo. Onda li yo nda mona nghee eongalo la kwafela ovadali vange. Okutala keke laJehova linaenghono, osha kwafela nge ndi kale ndi na elineekelo kutya ota ka fila nge oshisho. Onda li nde lilongekida okuya.” Okudja mo 1979, Maureen okwa kala e li omutumwa oule womido 30 moWest Africa. Paife, oku li omukokolindjila e likalekelwa moCanada nonande ota file oshisho ina. Eshi a kala e li koshilongo shimwe oule womido, okwa ti: “Jehova okwa kala ta file nge oshisho alushe.”
Wendy, oo paife e na omido 60 nasha, okwa hovela okukokola ondjila moAustralia eshi a li omunyasha. Okwa ti: “Onda li handi kala nda tila nohandi mono shidjuu okupopya novanhu. Ashike eshi nda kala omukokolindjila onde lihonga okupopya novanhu aveshe naasho osha kwafela nge ndi kale ndihe na vali oumbada wokutila ovanhu. Lwanima, okupopya novanhu kasha li vali oupyakadi. Oukokolindjila owa hongo nge okukala nde lineekela muJehova, nonda li nda hovela okukala ndi na ediladilo loku ka longela koitukulwa imwe. Natango, onda li nda shivwa komumwameme umwe ina hombolwa, oo a kala omutumwa muJapan oule womido di dulife 30, tu ka udife pamwe naye koJapan oule weemwedi nhatu. Eshi nda kala handi longo pamwe naye osha pendula ehalo lange lokutembukila koshilongo shimwe.” Momukokomoko womudo 1980, Wendy okwa li a tembukila kokanhunhu kaVanuatu, oko ke li eekilometa 1 770 koushilo waAustralia.
Wendy oku li natango moVanuatu, ta longo kombelewa yokutoloka. Okwa ti: “Ohashi hafifa nge okumona omaongalo taa totwa po nokuli nomoitukulwa yokomikunda. Okukufa ombinga moilonga yaJehova oshi li oufembanghenda.”
Kumiko, oo paife e na omido 60 nasha, okwa li omukokolindjila moJapan ofimbo inava tembukila koNepal pamwe nomumwameme oo va li hava kokola ondjila naye. Okwa ti: “Omumwameme ou twa kala hatu longo naye okwa pula nge lwoikando opo tu ye pamwe naye, ashike kanda li nda hala okuya. Onda kala handi lipula shi na sha nokulihonga elaka lipe nokutambula ko onghalo ipe. Kanda li handi dulu okutembukila koshilongo shimwe molwaashi onda li ndi na oupyakadi wopashimaliwa. Ofimbo nda kala handi lipula unene kombinga youpyakadi wange, momukokomoko oo onda ka mona oshiponga shomota ndele handi i moshipangelo. Onda li nde lipula kutya: ‘Olyelye eshi osho tashi ka ningilwa nge? Otashi dulika ndi kwatwe kouyahame wa kwata moiti ndele handi xutwifa omhito yange yoku ka kokola ondjila koshilongo shimwe. Mbela itandi dulu oku ka longela koshilongo shimwe nande oule wodula imwe?’ Onda li nda ilikana kuJehova a kwafele nge opo ndi dule okukatuka onghatu.” Konima eshi Kumiko a dja mo moshipangelo, okwa li a ka talela po koNepal, nolwanima ova ka tembukila ko pamwe nakaume kaye oo va kala hava longo naye moukalele.
Konima eshi Kumiko a kala ta longele moNepal oule womudo omulongo, okwa ti: “Oupyakadi oo nda li handi li pula nao owa li wa kundukida nge ngaashi efuta litilyana. Onda hafa unene eshi nda ka longela oko ku na omhumbwe inene. Luhapu ngeenge hatu udifile oukwaneumbo umwe, ovashiinda ve dulife pu vatano ova li have uya okupwilikina. Ounona navo ohava pula nge ndi va pe oufo. Oshi li oufembanghenda okulongela koshitukulwa osho.”
OVA KALA HAVE LIDIDIMIKILE OMASHONGO
Ovamwameme ovadiinini inava hombolwa ovo twa pulapula ova li va shakeneka omashongo. Ongahelipi va li va dula okuungaunga nao?
Diane wokoCanada, okwa ti: “Pehovelo, onda li ndi wete shidjuu okukala kokule noukwaneumbo wange.” Paife oku na omido 60 nasha, nokwa kala omutumwa oule womido 20 moIvory Coast (osho paife hashi ifanwa Cote d’Ivoire.) “Onda pula Jehova a kwafele nge ndi kale ndi hole ovanhu vo moshitukulwa osho nda pewa. Omumwatate Jack Redford, oo a li omuhongi wange kofikola yaGilead, okwe tu yelifila kutya potete otashi dulika tu kale twa tila omolweenghalo odo hatu shakeneke unene tuu ngeenge tashi uya pokukala tuhe na oikulya ya wana. Ashike okwa ti: ‘Inamu kala unene ta mu lipula noikulya. Kaleni hamu tale kovanhu ngeenge ta mu popi navo. Kaleni hamu va tale kutya otave linyenge ngahelipi koshili yOmbiibeli.’ Osho osho nda li nda ninga nosha li sha etela nge omanangeko noupuna. Ngeenge handi lombwele ovanhu kombinga yetumwalaka lOmbiibeli, ohava kala va hafa shili.” Oshike vali sha li sha kwafela Diane a tambule ko onghalo yomoshilongo omo a li ta longele? Okwa ti: “Onda ninga oukaume novakonakonimbiibeli vange nohashi hafifa nge unene eshi va ninga ovapiya vaJehova ovadiinini. Onda kala nda fa ndi li moshilongo shetu, molwaashi onda li nda mona oomeme, ootate, ovamwatate novamwameme ngaashi ashike Jesus a udaneka.” — Mark. 10:29, 30.
Anne, oo paife e na omido 40 nasha, nota longele koAsia oko oilonga yetu yokuudifa ya shilikwa. Okwa ti: “Oule womido eshi nda kala handi longele koitukulwa ya yoolokafana, onda kala novamwameme ovo va dja momaputuko e lili noku lili nove na omaukwatya a yooloka ko ku ange. Omafimbo amwe, osha li hashi eta okuhaudafana nohashi kala shi yahameka neenghono. Alushe ngeenge opa holoka onghalo oyo, ohandi kendabala ndi pange oukaume naau handi kala naye meumbo nokuuda ko nawa omufyuululwakalo wavo. Onda li yo handi longo noudiinini opo ndi kale omunahole nondi na ondjele. Onda hafa neenghono molwaashi eenghendabala adishe odo oda eta oidjemo iwa. Onda mona ookaume vahapu naasho osha kwafela nge opo ndi lididimikile oshitukulwa shange.”
Mo 1993, Ute wokoGermany oo paife e na omido 50 nasha, okwa li a tuminwa a ka longe e li omutumwa koMadagascar. Okwa ti: “Potete onda li ndi wete shidjuu okulihonga elaka olo hali popiwa moshitukulwa, okutambula ko onghalo yomhepo nosho yo okulididimikila omukifi womalaria, omativa noupuka vomedimo. Ashike Ovamwameme vomoshitukulwa nounona vavo nosho yo ovakonakonimbiibeli vange ova kwafela nge ndi lihonge elaka. Omutumwa oo nda li handi longo pamwe naye okwa kala ta file nge oshisho eshi nda li handi yahama. Ashike Jehova oye a kala omukwafi wange a shiya ko. Onda kala handi mu mbubulile oisho yange okupitila meilikano handi shi ningi pandjikilile. Onda kala handi teelele nelininipiko opo Jehova a nyamukule omailikano ange, noha kandula po omaupyakadi aeshe.” Paife Ute okwa kala ta longele moMadagascar oule womido 23.
OMANANGEKO NOUPUNA OO VA MONA
Ovamwameme ovo inava hombolwa ve li koilongo imwe ova mona kutya okulongela koilongo oko ku na omhumbwe okwa lundulula onghalamwenyo yavo. Omanangekonoupuna amwe elipi va mona?
Heidi wokoGermany, oo e na paife omido 70 nasha, okwa kala e li omutumwa okudja mo 1968 moIvory Coast (osho paife hashi ifanwa Cote d’Ivoire.) Okwa ti: “Onda mona enangekonoupuna linene eshi ounona vange vopamhepo ‘tava twikile okweenda moshili.’ Vamwe vomovakonakonimbiibeli vange paife ove li ovakokolindjila novakulunhuongalo. Vahapu ohava ifana nge meme ile meekulu. Omukulunhuongalo umwe noukwaneumbo waye ova tala nge ko ndi li oshilyo shoukwaneumbo wavo. Onghee hano, Jehova okwa pange omonamati, oshitenya noutekulu vatatu.” — 3 Joh. 4.
Karen wokoCanada, oo paife e na omido 70 nasha, okwa kala ta longele moWest Africa oule womido 20. Okwa ti: “Onghalamwenyo youtumwa oya honga nge ndi kale handi ningi omaliyambo, omunahole nomulididimiki. Okukala handi longo novanhu va yoolokafana osha kwafela nge ndi kale ndi na etaleko li li pandjele. Onde lihonga kutya ohandi dulu okuninga oinima meenghedi di lili noku lili. Oshi li enangekonoupuna okukala ndi na ookaume mounyuni aushe. Nonande onghalamwenyo yetu nosho yo oinakuwanifwa yetu oya lunduluka, oukaume wetu itau xulu po.”
Margaret wokoEngland, oo paife e na omido 70 nasha, okwa kala e li omutumwa moLaos. Okwa ti: “Okulongela koshilongo shimwe osha kwafela nge ndi mone nghee Jehova ha nanene ovanhu vomihoko adishe novomomaputuko aeshe mehangano laye. Osha kwafela nge opo ndi pameke eitavelo lange. Ondi na yo elineekelo kutya Jehova ota wilike ehangano laye nonokutya elalakano laye otali ka wanifwa.”
Oshoshili kutya ovamwameme ovo inava hombolwa tava longele koilongo imwe ove na ondjokonona ya tongomana moilonga yokuudifa. Ova pumbwa shili okupandulwa. (Ovatok. 11:40) Shi hafifa, omuvalu wavo otau ende tau hapupala. (Eps. 68:11) Mbela ito dulu okuninga omalunduluko opo u dule okushikula oihopaenenwa yovamwameme ovadiinini ovo va pulwapulwa moshitukulwa eshi? Ngeenge oto dulu, nopehe na omalimbililo oto ka ‘makela nokutala ouwa wOmwene apa u fike.’ — Eps. 34:8.


text:
ETUKULWA 5
‘Ove omukainhu a fimana’
1, 2. (a) Rut okwa li ha longo oilonga ilipi? (b) Rut okwa li e lihonga shike shi na sha nOmhango yaKalunga nosho yo oshiwana shaye?
KALA nee ngeno wa fa u wete Rut a twa eengolo ponduba yoilya oyo a ongela momukokomoko wefiku. Etango ola li pokuningina, novanailonga vahapu vomomapya omomukulambo waBetlehem ova li tava ende okaendanamhadi va finda komuvelo woshilando osho shinini, osho sha li sha tungilwa koshikulundudu. Rut otashi dulika a li a loloka molwaashi okwa kala ta longo efiku alishe. Ashike okwa twikila okulonga, tashi dulika a li ta denge oilya noshiti ile ta xu nomushi. Nonande oilonga oya li idjuu, efiku ola li le mu endela nawa shi dulife pwaasho a li a teelela.
2 Mbela onghalo yomufiyekadi oo omunyasha osho ngoo ya ka xwepopala? Ngaashi twe shi mona metukulwa la tetekela, Rut okwa li a tokola okuya pamwe nainamweno, Naomi, a li a udaneka kutya ota ka kala naye nonokutya Kalunga kaNaomi, Jehova, oye ta ka ninga Kalunga kaye. Ovafiyekadi ovo vavali ova li ve uya muBetlehem va dja kuMoab. Omumoab Rut okwa li e lihonga diva kutya Omhango yaJehova oya kwatela mo omafiloshisho e na sha neehepele novanailongo ovo ve li muIsrael. Okwa li yo a mona kutya vamwe vomoshiwana shaJehova ovo ve li koshi yOmhango oyo nova deulwa kuyo, ove na oupamhepo muwa nolukeno naasho osha li she mu kuma komutima.
3, 4. (a) Boas okwa li a twa Rut omukumo ngahelipi? (b) Ongahelipi oshihopaenenwa shaRut tashi tu kwafele eshi eenghalo dopamaxupilo da djuupala?
3 Boas, omulumenhu omunamido oo a li oshipuna, mwene wepya omo mwa li hamu pupudululwa kuRut, oye umwe womwaavo va li ve na omaukwatya mawa. Boas okwa li e na ko nasha naRut ngaashi xe omunahole. Rut okwa li te limemesha eshi a li ta diladila kunghee Boas a li e mu pandula eshi ha file oshisho Naomi naashi a hoolola okukonga eameno koshi yomavava aKalunga kashili, Jehova. — Lesha Rut 2:11-14.
4 Ashike Rut otashi dulika natango a li te lipula kombinga yonakwiiwa yaye. Mbela ongahelipi a li te ke lifila oshisho nosho yo Naomi momido dokomesho, ngeenge ye omunailongo ohepele noke na omushamane ile okaana? Mbela otava ka xupa ashike mokupupudulula? Olyelye te ke mu fila oshisho eshi ta ka kulupa? Oshi shii okuudiwa ko ngeenge osho a kala te lipula ngaho. Mounyuni omu eenghalo dopamaxupilo da djuupala, ovanhu vahapu navo osho have lipula ngaho. Eshi hatu lihongo nghee eitavelo laRut la li le mu kwafela a tauluke omashongo oo, ohatu ka dula oku mu hopaenena.
Oukwaneumbo owa fikama po moolyelye?
5, 6. (a) Rut okwa li e shi endifa ngahelipi mefiku lotete lokupupudulula mepya laBoas? (b) Naomi okwa li e linyenga ngahelipi eshi a mona Rut?
5 Eshi Rut a mana okuxwa nokwoongela oilya yaye, okwa li a mona kutya okwa pupudulula oilya i fike poeefa imwe ile eelitela 22. Oilya oyo otashi dulika ya li i na ondjudo yeekilograma 14 lwaapo. Otashi dulika a li e i mangela mekutu ndele te i humbata komutwe, nokuya kuBetlehem eshi taku wiwile. — Rut 2:17.
6 Naomi okwa li a hafa eshi a mona oshitenya shaye oshiholike, notashi dulika a li ta fuda nonghumwe eshi e wete Rut a humbata omutengi mudjuu. Rut okwa li yo a etelela oikulya oyo a xupifa po eshi Boas a li a longekidila ovanailonga vaye omusha, nova li ve i lya po naNaomi. Naomi okwe mu pula ta ti: ‘Openi wa pupudulula nena? Nopeni wa longa? Ou e ku fila onghenda na nangekwe noupuna!’ (Rut 2:19) Naomi okwa li ta konenene, naashi a mona Rut a humbata oilya ihapu okwa li e shii kutya ope na umwe a fila onghenda omufiyekadi oo omunyasha.
7, 8. (a) Naomi okwa li a tala ko olune laBoas la fa la dja kulye, nomolwashike? (b) Ongahelipi Rut a li a ulikila natango inamweno ohole i na oudiinini?
7 Rut okwa li a hovela okuhokololela Naomi kombinga yolune laBoas. Osho osha li sha kuma Naomi, nokwa ti: “Na nangekwe noupuna kOmwene, ou iha kufa po onghenda yaye povanamwenyo nopovafi.” (Rut 2:20) Okwa li e wete kutya olune laBoas ola dja kuJehova, molwaashi oye he linyengifa ovapiya vaye va kale hava yandje nokwa udaneka okupa ondjabi ovo ve na olune. * — Lesha Omayeletumbulo 19:17.
8 Naomi okwa li a ladipika Rut a tambule ko eshivo laBoas loku ka pupudulula kepya laye, nokukala popepi novakainhu ovanyasha opo aha shindwe kovateyi. Rut okwa li a tambula ko omayele oo nokwa kala yo “puinamweno.” (Rut 2:22, 23) Eendjovo odo otadi tu hololele oukwatya waye wa tongomana wohole i na oudiinini. Oshihopaenenwa shaRut oshi na oku tu linyengifa tu lipule ngeenge otwa lenga ngoo elongekido loukwaneumbo, mokukala hatu yambidida noudiinini ovaholike vetu noku va pa ekwafo olo va pumbwa. Jehova oha kala alushe e wete ovo ve na ohole i na oudiinini.
Oshihopaenenwa shaRut naNaomi otashi tu dimbulukifa kutya otu na okukala twa lenga omaukwaneumbo etu
9. Oshike hatu lihongo kuRut naNaomi shi na sha noukwaneumbo?
9 Mbela Rut naNaomi ova li ngoo va wana okutalika ko ve li oukwaneumbo? Ovanhu vamwe ohava ti kutya moukwaneumbo omu na okukala oo ta dana onghandangala keshe, omushamane, omukulukadi, ounona nosho yo xekulu ile inakulu. Ndele oshihopaenenwa shaRut naNaomi otashi tu dimbulukifa kutya ovapiya vaJehova otava dulu okukala va hafa ngeenge oilyo youkwaneumbo otai ulikilafana ohole nolune tashi di komutima, nonande oukwaneumbo wavo kawa kula. Mbela owa lenga ngoo oukwaneumbo weni? Jesus okwa li a dimbulukifa ovashikuli vaye kutya eongalo lopaKriste ola fa oukwaneumbo nokuli nokwaavo vehe na omaukwaneumbo. — Mark. 10:29, 30.
“Ye omukulili umwe wepya letu”
10. Naomi okwa li a hala okukwafela Rut monghedi ilipi?
10 Rut okwa kala ha pupudulula mepya laBoas okudja muAprili fiyo omuJuni. Mokweendela ko kwefimbo, Naomi okwa kala te lipula kombinga yaasho ta dulu okuningila oshitenya shaye oshiholike. Eshi va li muMoab, Naomi okwa li ta diladila kutya ita ka dula okumonena Rut omushamane. (Rut 1:11-13) Ndele pomhito ei, okwa li ta diladila shimwe shi lili. Okwa ya kuRut ndele ta ti: “Omumwange, ame ohandi ke ku kongela onhele yetulumuko.” (Rut 3:1) Pefimbo lonale, ovadali ova li hava kongele ovana ookaume kopahombo, na Naomi okwa li a tala ko Rut e li omonakadona waye. Naomi okwa li a hala okukongela Rut “onhele yetulumuko,” sha hala kutya, eumbo nosho yo omushamane oo ta dulu oku mu amena noku mu fila oshisho. Ndele mbela Naomi okwa li ta ka ninga po shike?
11, 12. (a) Naomi okwa li ta ulike kefiloshisho lopahole lOmhango yaKalunga lilipi eshi a ti Boas “omukulili”? (b) Rut okwa li e linyenga ngahelipi komayele ainamweno?
11 Eshi Rut a tumbula Boas oshikando shotete, Naomi okwa ti: “Ye omukwetu; ye omukulili umwe wepya letu.” (Rut 2:20) Osho osha hala okutya shike? Omhango oyo Kalunga a li a pa Ovaisrael oya li ya kwatela mo omafiloshisho opahole omaukwaneumbo oo e li meenghalo didjuu omolwoluhepo ile omolwokufilwa. Ngeenge omukulukadi okwa filwa omushamane fimbo ehe na ounona, okwa li ha kala a nyemata molwaashi edina lomushamane waye otali ka dimbuwa komapupi okomesho. Ashike Omhango yaKalunga oya li ya pitika omumwaina womushamane a hombole po omufiyekadi oo opo a dalele mumwaina okaana oko taka ka ifanwa nedina lanakufya noka ninge omufyuululi wemona laye. * — Deut. 25:5-7.
12 Naomi okwa li a shiivifila Rut kombinga yaasho a li a diladila okuninga po. Kala nee ngeno wa fa u wete omukainhu omunyasha ta tale inamweno nomesho a pwa mo eshi ta popi naye. Rut ka li natango a shiiva nawa Omhango yOvaisrael nosho yo eenghedindjikilile dayo dihapu. Ndele nande ongaho, okwa li ta pwilikine nelitulemo kuNaomi molwaashi okwa li e mu fimaneka neenghono. Rut okwa li a dimina okuninga osho Naomi a li e mu lombwela, nonande otashi dulika sha li tashi monika shilengifa noshififa ohoni kuye. Okwa dimina nelininipiko a ti: “Ashishe osho to shi lombwele nge, ame ohandi ke shi ninga.” — Rut 3:5.
13. Oshike hatu lihongo kuRut shi na sha nokutambula ko omayele ovanamido? (Tala yo Job 12:12.)
13 Omafimbo amwe ovanyasha ohava mono shidjuu okupwilikina komayele ovanamido nosho yo aavo ve na owino. Oshipu okudiladila kutya, ovanamido kave udite ko lela omashongo nomaupyakadi oo ovanyasha hava shakeneke. Oshihopaenenwa shaRut shelininipiko otashi tu dimbulukifa kutya okupwilikina komayele ovanamido ovo ve tu hole nove na ko nasha nafye ohaku eta oidjemo iwa. (Lesha Epsalme 71:17, 18.) Ndele mbela Naomi okwa li a yandja omayele elipi, na Rut okwa li ngoo a mona mo ouwa eshi a dulika kuo?
Rut poshipale
14. Oshipale oshike, nosha li hashi longifwa ngahelipi?
14 Rut okwa li a ya koshipale konguloshi, oko ovanamapya vahapu va li hava xwile nokuyela oilya. Oshipale osha li hashi ningwa sha lalakana nosha li hashi tunhwa fiyo sha kola. Luhapu osha li hashi kala koshikulundudu, oko omhepo ya li hai kala tai pepe neenghono komatango nokonguloshi. Ovateyi ova li hava longifa omafoloko manene ile oixupulo opo va yele oilya, nomhepo oya li hai pepe po olungu, yo oilya tai fyaala po.
15, 16. (a) Hokolola kutya oshike sha li sha ningwa po poshipale konguloshi eshi Boas a dimbuka. (b) Boas okwa li a mona ngahelipi kutya Rut okwa nangala peemhadi daye?
15 Rut okwa li ta konenene eshi ovateyi tava manifa oilonga yavo komatango. Boas okwa li ta pashukile oilonga yokuyela, nopa li onduba inene yoilya. Eshi a lya a kuta, okwa ka nangala pomunghulo wonduba yoilya. Ovanhu osho va li hava ningi ngaho, tashi dulika opo va kelele oilya yavo iha vakwe po. Rut okwa kala ta tale Boas eshi ta ka nangala, nefimbo ola li la fika opo a tule moilonga ondungediladilo yaNaomi.
16 Rut okwe lihonyaekela puye, e kwetwe koumbada. Okwa li a mona kutya Boas okwa pwila meemhofi. Okwa ya puye te mu tuula keemhadi ndele ta nangala pudo ngaashi naanaa Naomi e mu lombwela. Opo nee, okwa kala a teelela oule wefimbo. Rut otashi dulika a li a loloka okuteelela. Lwanima, Boas okwa ka tanauka mokati koufiku. Okwa li ta kakama koutalala, nokwa li ta kendabala e liuvike keemhadi. Ndele okwa li a mona kutya ope na omunhu peemhadi daye. Ombibeli oya ti: ‘Okwa mona omukainhu a nangala peemhadi daye.’ — Rut 3:8.
17. Ovo tava diladila kutya Rut ka li e lihumbata monghedi ya koshoka otave lipwililikile omaumbangi opavali a yela elipi?
17 Boas okwa pula a ti: ‘Oove lyelye?’ Rut okwa nyamukula, tashi dulika noumbada, a ti: ‘Aame Rut, omupiya woye omukainhu. Uvikila omupiya woye omavava oye, osheshi oove omukulili wepya lovakwetu.’ (Rut 3:9) Ovatoloki vamwe vokunena ohava toloka omushangwa oo monghedi oyo tai ulike kutya eenghatu neendjovo daRut otadi holola kutya okwa li a hala okuya momilele, ndele otave lipwililikile omaumbangi opavali a yela. Shotete, Rut okwa katuka metwokumwe neenghedindjikilile dopefimbo opo, odo dihapu domudo ihadi longifwa vali kunena. Onghee hano, otashi ka kala sha puka okuyelekanifa eenghatu daye nelihumbato inali koshoka lovanhu kunena. Oshitivali, Boas okwa li e linyenga monghedi oyo tai ulike kutya Rut okwe lihumbata monghedi ya koshoka noi shii okufimanekwa.
18. Boas okwa li a popya shike opo a hekeleke Rut, nokwa li a ulika koihopaenenwa ivali ilipi i na sha nohole yaye i na oudiinini?
18 Boas okwa popya newi litala nosha yela kutya ola li la hekeleka Rut. Okwa ti: “Omumwange, Omwene ne ku nangeke noupuna. Ohole yoye yopaife, we i holola, i dule inya yotete, eshi ino shikula ovamati [kutya nee] eehepele ile oipuna.” (Rut 3:10) Ohole “inya yotete” otai ulike kohole i na oudiinini oyo Rut a ulika eshi e uya naNaomi kuIsrael noku mu fila oshisho. ‘Ohole yopaife’ otai ulike kohole yokuhola Boas oo a li omunamido. Boas okwa li e shii kutya oshipu komukainhu omunyasha ngaashi Rut okulikongela omushamane omunyasha, kutya nee oshipuna ile ohepele. Ndele ponhele yaasho, okwa li a hala okulongela Naomi ouwa nosho yo omushamane waye, mokukaleka po edina laye moshilongo shavo. Nomolwaasho Boas okwa li e linyengifwa kohole yokuheliholamwene yomukainhu oo omunyasha.
19, 20. (a) Omolwashike Boas ina hombola po Rut meendelelo? (b) Omeenghedi dilipi Boas a li a ulikila Rut olune nokwa amena edina laye liha nyatekwe?
19 Boas okwa twikila ko a ti: “Hano paife omumwange, ino tila, ohandi ka yukifa eendjovo doye. Oshilando ashishe shovakwetu oshi ku shii, oove omukainhu [a] fimana.” (Rut 3:11) Okwa li a teelela nodjuulufi okuhombola Rut, notashi dulika ka li a haluka eshi a pulwa e mu kulile. Ashike Boas okwa li omulumenhu omuyuki noka li ashike ta ka ninga ngaashi a hala. Okwa lombwela Rut kutya ope na omukulili umwe, omupambele wopopepi elela womushamane waNaomi, noku na oku ke mu pula tete ngeenge okwa hala oku mu hombola.
Molwaashi Rut okwa li ha ungaunga navamwe nolune nonefimaneko, okwa li e liningila edina liwa
20 Boas okwa lombwela Rut a nangale vali ye a shune keumbo ongula inene fimbo ina monika kovanhu. Okwa li a hala okukaleka po edina liwa laRut nosho yo laye, molwaashi ovanhu otashi dulika va fike pexulifodiladilo la puka kutya ova ya moluhaelo. Rut okwa kala a nangala peemhadi daBoas e udite a pepelelwa eshi eindilo laye la nyamukulwa pahole. Ongula inene okwa penduka. Boas okwa yadeka oshikutu shaRut shokombada oilya nokwa shuna kuBetlehem. — Lesha Rut 3:13-15.
21. Oshike sha li sha ningifa Rut a talike ko e li ‘omukainhu a fimana,’ nongahelipi hatu dulu oku mu hopaenena?
21 Rut ka li tuu e udite nawa eshi a li ta dilonga keendjovo daBoas odo kutya ovanhu aveshe ove shii kutya ye ‘omukainhu a fimana’! Osha yela kutya ehalo laye lokushiiva Jehova nosho yo oku mu longela oyo unene ye mu kwafela e liningile edina liwa. Okwa li yo a ulikila Naomi noshiwana shaye olune linene, nokwe va yavelela eshi a tambula ko nehalo liwa omikalo neenghedindjikilile davo odo a li ehe shii. Ngeenge otwa hopaenene eitavelo laRut, ohatu ka kala twa fimaneka vamwe nosho yo omikalo neenghedindjikilile davo. Kungaho, nafye ohatu ke liningila edina liwa.
Onhele yaRut yetulumuko
22, 23. (a) Oshali oyo Boas a li a pa Rut otashi dulika ya li tai faneke shike? (Tala yo eshangelo lopedu.) (b) Naomi okwa li a ladipika Rut a ninge shike?
22 Eshi Rut a fika keumbo, Naomi okwe mu pula ta ti: “Omumwange, oinima yoye oi li ngahelipi hano?” Naomi okwa li a hala okuuda ngeenge Rut okwa mona mwene ile hasho. Rut okwa lombwela diva inamweno ashishe osho va kundafana naBoas. Okwa ulikila yo Naomi oilya oyo a tuminwa kuBoas. * — Rut 3:16, 17.
23 Naomi okwa li a ladipika Rut kutya efiku olo na kale ashike meumbo a mwena, ina ka pupudulula. Okwa shilipaleka Rut ta ti: “Omulumenhu ou ita tulumukwa fimbo ina yukifa oshinima osho fiyo onena eli.” — Rut 3:18.
24, 25. (a) Ongahelipi Boas a ulika kutya omuyuki noka li e lihole mwene? (b) Rut okwa li a nangekwa noupuna meenghedi dilipi?
24 Osho Naomi a popya shi na sha naBoas osha li shi li mondjila. Boas okwa ya koshivelo shoshilando, oko luhapu kwa li haku ongala ovakulunhu voshilando, a ka teelele omulumenhu oo a li omupambele wopopepi elela. Okwa li a pula omulumenhu oo moipafi yeendombwedi, oye a kulile Rut moku mu hombola po. Ndele omulumenhu oo okwe shi anya, molwaashi vati ota kala a nyone po oshitukulwafyuululwa shaye. Opo nee, Boas okwa popya moipafi yaavo va li pomuvelo woshilando kutya ota ka kulila Rut, omufiyekadi womonamati waElimelek, Mahlon, moku mu hombola po, nomokulanda po epya lomushamane waNaomi, Elimelek. Boas okwa popya nelineekelo kutya ngeenge okwa ningi ngaho, ota ka ‘dalela edina lanakufya omufyuululi.’ (Rut 4:1-10) Boas okwa li shili omuyuki noka li e lihole mwene.
25 Boas okwa ka hombola po Rut. Ombibeli oya ti: “NOmwene okwe mu pa oufimba nokwa dala okaana okamati.” Ovakainhu vomuBetlehem ova hambelela Naomi nova pandula Rut eshi a ungaunga nawa naNaomi shi dulife ovanamati va-7. Omonamati waRut okwa ka ninga xekulululwa wohamba inene David. (Rut 4:11-22) David okwa ka ninga xekulululwa yaJesus Kristus. — Mat. 1:1. *
26. Oshihopaenenwa shaRut naNaomi otashi tu dimbulukifa shike?
26 Rut okwa li a nangekwa noupuna nosho yo Naomi oo a li e mu kwafela mokutekula okaana. Okukalamwenyo kwovakainhu ovo vavali otaku tu dimbulukifa kutya Jehova Kalunga oku wete aveshe ovo hava longo oilonga idinifa opo va file oshisho omaukwaneumbo avo nohave mu longele noudiinini pamwe novahoololwa vaye. Oha nangeke alushe noupuna ovadiinini, ngaashi Boas, Naomi naRut.
^ okat. 7 Ngaashi Naomi a popya, Jehova iha file ashike onghenda ovanamwenyo ndele novafi yo. Naomi okwa li a filwa omushamane novanamati aveshe, na Rut okwa li a filwa omushamane waye. Osha yela kutya Rut naNaomi ova li ve hole shili ovalumenhu ovo vatatu. Onghee hano, olune olo Naomi naRut va li va ulikilwa, ola li ashike la fa la ulikilwa ovalumenhu ovo va li va hala ovakainhu ovo va filwe oshisho.
^ okat. 11 Ovamwaina vanakufya ovo va li hava pewa tete oufemba wokuhombola po omukulukadi waye, opo nee, taku shikula ovapambele vaye vopopepi, ngaashi ashike sha li hashi ningwa ngeenge taku fyuululwa. — Num. 27:5-11.
^ okat. 22 Boas okwa pa Rut oimbale ihamano oyo inaku tongwa kutya oya li i fike peni, tashi dulika a li ta ulike kutya ngaashi ashike omafiku ahamano okulonga a li haa shikulwa kEshabata, omafiku aRut okulonga e li omufiyekadi otaa ka shikulwa diva kefimbo letulumuko eshi ta ka mona mwene nota ka kala meumbo la amenwa. Kakele kaasho, oimbale ihamano yoilya otashi dulika Rut oyo ashike a li ta dulu okuhumbata.
^ okat. 25 Rut oumwe womovakainhu vatano ovo va tumbulwa mOmbibeli momusholondodo wepata laJesus. Umwe vali okwa li Rahab, ina yaBoas. (Mat. 1:3, 5, 6, 16) Ngaashi Rut, Rahab naye ka li Omuisrael.


text:
Kala u na eitavelo tali longo—Ninga omatokolo opandunge
‘Twikila okwiindila meitavelo, ndele ino limbililwa.’ — JAK. 1:6.
OMAIMBILO: 81, 70
1. Oshike sha li sha ningifa Kain aha ninge etokolo li li mondjila, noshidjemo osha li shike?
KAIN okwa li e na okuhoolola pokati kokweefa omaliudo aye e mu pangele ile a pangele omaliudo aye noku katuke pandunge. Etokolo keshe a li ta ka ninga ola li tali ka kala li na oidjemo oyo tai ka kuma onghalamwenyo yaye aishe. Mupya munene, ka li a ninga etokolo li li mondjila. Etokolo olo a ninga ola ka etifa efyo lomumwaina omudiinini Abel, nola li yo la kuma ekwatafano laye nOmushiti. — Gen. 4:3-16.
2. Ongahelipi okudula kwetu okuninga omatokolo e li mondjila kwa fimana?
2 Nafye otu na omahoololo nomatokolo oo tu na okuninga. Omatokolo oo hatu ningi haalushe a kwatela mo oinima tai pula omwenyo ile efyo. Ashike, omatokolo mahapu oo hatu ningi otaa dulu oku tu etela oidjemo iwa ile oilanduliko ya kwata moiti. Onghee hano, otwa pumbwa okulihonga okuninga omatokolo e li mondjila opo tu kale tu na onghalamwenyo i li xwepo notu na ombili, ponhele yokukala tu na onghalamwenyo i na omaupyakadi mahapu, eenhamanana nokukala twa nyemata. — Omayel. 14:8.
3. (a) Opo tu ninge omatokolo e li mondjila, otwa pumbwa okukala tu na eitavelo mushike? (b) Omapulo elipi hatu ka kundafana?
3 Oshike tashi ke tu kwafela tu ninge omatokolo e li mondjila? Otwa pumbwa okukala tu na eitavelo muKalunga, ndele katu na okukala twa limbililwa ngeenge ota dulu ngoo oku tu kwafela tu kale ovanaendunge. Otwa pumbwa yo okukala tu na eitavelo mEendjovo daJehova nomonghedi omo ha ningi oinima nokukala twe lineekela omayele aye a nwefwa mo. (Lesha Jakob 1:5-8.) Eshi hatu ehene popepi elela naye nokukala tu hole Eendjovo daye, ohatu ka kala twe lineekela momatokolo aye. Mokweendela ko kwefimbo, ohatu ka kala tu na onghedindjikilile yokutala kutya Eendjovo daKalunga otadi ti ngahelipi fimbo inatu ninga omatokolo. Mbela ongahelipi hatu dulu okuxwepopaleka ounghulungu wetu wokuninga omatokolo? Mbela okuninga omatokolo osha hala okutya ohatu ka kala twa kanyatela kehoololo olo twa ninga kashi na nee mbudi kutya otashi pula shike?
OTWA PUMBWA OKUNINGA OMATOKOLO MONGHALAMWENYO
4. Adam okwa li e na ehoololo lokuninga shike, noshidjemo osha li shike?
4 Okudja pehovelo, ovanhu ova li ve na okuninga omatokolo a fimana. Adam okwa li e na ehoololo lokupwilikina kOmushiti waye ile kuEva. Mbela okwa li a ninga etokolo lilipi? Omukulukadi waye oo a li a pukifwa, okwa li e mu ningifa a ninge etokolo lihe li mondjila olo la li le mu kanififa okukala nomwenyo moParadisa fiyo alushe. Naasho osha li ashike ehovelo loilanduliko aishe. Natango ohatu mono oixuna omolwoilanduliko yetokolo laAdam lihe li pandunge.
5. Otu na okukala twa tala ko ngahelipi okuninga omatokolo?
5 Vamwe otashi dulika va diladile kutya ngeno otwa li ihatu ningi omatokolo ngeno onghalamwenyo oiwa. Mbela naave osho u udite ngaho? Dimbuluka kutya, Jehova ina shita ovanhu va fa omalobota oo ihaa diladila noihaa ningi omatokolo. Ombiibeli ohai tu hongo nghee tu na okuninga omatokolo e li mondjila. Ofimbo Jehova a hala tu kale hatu ningi omatokolo oo tae ke tu etela ouwa. Natu ka taleni koihopaenenwa imwe.
6, 7. Ovaisrael ova li ve na ehoololo lashike, nomolwashike sha li shidjuu kuvo okuninga etokolo lomondjila? (Tala efano pehovelo loshitukulwa.)
6 Ovaisrael eshi va li va fika mEdu lEudaneko ova li ve na okuninga etokolo la fimana lokulongela Jehova ile oikalunga. (Lesha Josua 24:15.) Etokolo olo ola li tali monika la fa la li lanafangwa. Ashike ehoololo olo va li tava ka ninga ola li tali ka tya omwenyo ile efyo. Nokuli nopefimbo lOvatokolipangeli, Ovaisrael ova kala hava ningi omatokolo ehe li mondjila. Ova li va pilamena Jehova nokulongela oikalunga. (Ovatok. 2:3, 11-23) Diladila yo oshiningwanima shimwe vali shi na sha nondjokonona yoshiwana shaKalunga shonale eshi sha li sha pewa ehoololo lokuninga omatokolo. Omuprofeti Elia okwa li a tofa mo omahoololo oo kwa li ve na okuninga; Va longele Jehova ile va longele oshikalunga Baal. (1 Eeh. 18:21) Elia okwa li a hanyena ovanhu eshi va kala nokutengauka. Otashi dulika u diladile kutya etokolo olo ola li lanafangwa molwaashi alushe oshi li pandunge noshi na ouwa okulongela Jehova. Oshoshili kutya kape na omunhu a li ta dulu okunanenwa kuBaal ile a kale e na ekwatafano naye. Ashike natango, Ovaisrael ova li tava “tengaukile kombinga nombinga.” Elia okwa li e va ladipika va hoolole onghedi yelongelokalunga ya denga mbada okulongela Jehova.
7 Omolwashike tashi dulika sha li shidjuu kOvaisrael va ninge etokolo li li mondjila? Shotete, ova li va kanifa eitavelo muJehova nova li va anya okupwilikina kondaka yaye. Kava li ve na ekanghameno la kola leshiivo lashili ile ounongo wopakalunga noka va li ve lineekela muJehova. Okukatuka metwokumwe neshiivo lashili okwa li taku dulu oku va kwafela va ninge omatokolo e li mondjila. (Eps. 25:12) Shimwe vali, ova li va efa va nwefwe mo kuvamwe ile nokuli ve va tokolele ko. Ovanhu ovo va li ihava longele Jehova ova li va nwefa mo omadiladilo Ovaisreal noku va ningifa va shikule eemhunga dovapaani. Jehova okwa li nale e va londwela kutya oshinima osho otashi dulu okuningwa. — Ex. 23:2.
MBELA OTU NA OKWEEFA VAMWE VE TU TOKOLELE KO?
8. Oshilihongomwa sha fimana shilipi hatu lihongo kondjokonona yOvaisrael ngeenge tashi uya pokuninga omatokolo?
8 Oihopaenenwa oyo ya tumbulwa metetekelo oi na oilihongomwa ya fimanenena kufye. Oshe likolelela kufye vene okuninga omatokolo e li mondjila noku li metwokumwe nOmishangwa. Ovagalati 6:5 otave tu dimbulukifa kutya: “Keshe tuu oku nokuhumbata omutengi waye mwene.” Katu na okupa vamwe oshinakuwanifwa ve tu ningile ko omatokolo. Ponhele yaasho, otu na okulihonga osho sha yuka momesho aKalunga nokuhoolola okudulika kusho.
9. Omolwashike okweefa vamwe ve tu tokolele ko taku dulu okukala kwa nyika oshiponga?
9 Ongahelipi hatu dulu okulitula moshiponga ngeenge otwa efa vamwe vetu tokolele ko? Omafininiko oomakula otaa dulu oku tu ningifa tu ninge omatokolo ehe li mondjila. (Omayel. 1:10, 15) Kashi na nee mbudi kutya vamwe otave tu fininike, oshi li oshinakuwanifwa shetu vene tu kale hatu dulika keliudo letu la deulwa kOmbiibeli. Meenghalo dihapu, ngeenge otwa efa vamwe ve tu tokolele ko, kungaho otwa tokola ‘okweenda mondjila yavo.’ Natango oshi li ehoololo lomunhu ye mwene, ashike ola kwata moiti neenghono.
10. Paulus okwa li e na okulondwela Ovagalati kombinga yashike?
10 Omuyapostoli Paulus okwa londwela Ovagalati shi na sha noshiponga shokweefa vamwe ve va ningile ko omatokolo. (Lesha Ovagalati 4:17.) Vamwe meongalo ova li va hala okuningila ko vamwe omatokolo opaumwene opo ve va amune ko kovayapostoli. Omolwashike mbela? Ovo va li ve lihole vovene ova li tava kongo efimano nokava li va fimaneka oufemba wOvakriste vakwao wokuninga omatokolo kuvo vene.
11. Ongahelipi hatu dulu okukwafela vamwe ngeenge tava ningi omatokolo opaumwene?
11 Paulus okwa li e va tulila po oshihopaenenwa shiwa shokukala va fimaneka emanguluko lavamwe lokuninga omatokolo. (Lesha 2 Ovakorinto 1:24.) Kunena, ngeenge ovakulunhuongalo tava yandje omayele a pamba oinima yopaumwene ove na okulandula oshihopaenenwa osho. Ohava kala va hafa okulombwela vamwe omayele a kanghamena kOmbiibeli. Ashike nande ongaho, ohava kala va lungama nohava efa ovamwatate novamwameme va ninge omatokolo kuvo vene, molwaashi ovo tava ka ungaunga noilanduliko yomatokolo avo. Oshilihongomwa sha fimana osheshi kutya: Ohatu dulu okukwafela vamwe noku va pa omafinamhango ile omayele opaMbiibeli. Ashike nande ongaho, ove na oufemba noshinakuwanifwa shokuninga omatokolo avo vene. Ngeenge ova ningi omatokolo opandunge, ohava mono oidjemo iwa. Otu na okuhenuka filufilu eamo keshe lokudiladila kutya otwa pewa epitikilo lokuningila ko ovamwatate novamwameme omatokolo.
OKUNINGA OMATOKOLO NGEENGE HATU PANGELWA KOMALIUDO
12, 13. Omolwashike sha nyika oshiponga okushikula omitima detu ngeenge twa handuka ile twa teka omukumo?
12 Ope na outumbulilo oo wa shiivika nawa apeshe tau ti: Shikula omutima woye. Ashike okuninga ngaho okwa nyika oshiponga nokashi li pamishangwa. Ombiibeli oye tu londwela tuha efe omitima detu ile omaliudo etu e tu pangele ngeenge hatu ningi omatokolo. (Omayel. 28:26) Oihopaenenwa yopaMbiibeli oya ulika kutya ovanhu ova li va mona oilanduliko inyikifa oluhodi eshi va shikula omitima davo. Oupyakadi oo u li movanhu inava wanenena oyoo kutya “omutima woovene ou nomakoto u dule ashishe nowa nyonauka.” (Jer. 3:17; 13:10; 17:9; 1 Eeh. 11:9) Oshike tashi dulu oku tu ningilwa ngeenge otwa shikula omitima detu?
13 Omutima wOmukriste oshinima sha fimana neenghono, nomolwaasho twa ladipikwa tu kale tu hole Jehova nomutima wetu aushe nokukala tu hole vakwetu ngaashi tu lihole fye vene. (Mat. 22:37-39) Ashike omushangwa oo wa tofwa mokatendo ka tetekela owa divilika oshiponga shokweefa omaliudo e tu a pangele omadiladilo etu neenghatu detu. Pashihopaenenwa, oshike tashi dulu okuningwa po ngeenge otwa ningi omatokolo twa handuka? Otashi dulika tu shii nale enyamukulo ngeenge otwe shi ningile monakudiwa. (Omayel. 14:17; 29:22) Mbela otashi shiiva ngoo tu ninge omatokolo opandunge ngeenge otwa teka omukumo? (Num. 32:6-12; Omayel. 24:10) Kaleka momadiladilo kutya Eendjovo daKalunga otadi holola ounongo wokukala ‘ovapika vomhango yaKalunga.’ (Rom. 7:25) Oshoshili kutya, omaliudo etu otaa dulu oku tu pukifa ngeenge otwa efa e tu pangele eshi hatu ningi omatokolo a fimana.
ONAINI WA PUMBWA OKULUNDULULA OMADILADILO OYE?
14. Otu shi shii ngahelipi kutya okulundulula omatokolo otaku dulu okukala ku li mondjila?
14 Otwa pumbwa okuninga omatokolo e li mondjila. Ashike osho inashi hala kutya katu na okulundulula etokolo olo twa hangika twa ninga nale. Omafimbo amwe ohashi kala shi li pandunge okutalulula etokolo olo twa ninga nongeenge otashi shiiva ohatu dulu oku li lundulula. Dimbuluka oshihopaenenwa shaJehova shi na sha nOvaninive vopefimbo laJona. “Ndele Kalunga okwa mona oilonga yavo, nokutya vo ova aluka kondjila yavo ii. Opo nee Kalunga e lialuluka komupya ou Ye e u tile e u va ningile, ndele Ye ine shi ninga.” (Jona 3:10) Konima eshi Jehova a mona kutya Ovaninive ove livela ombedi nova lundulula oikala yavo, okwa li a lundulula etokolo laye. Kungaho, okwa li a ulika kutya oku na ondjele, elininipiko nolune. Natango, Kalunga iha ningi omatokolo ngeenge a handuka ile she likolelela komaliudo ngaashi oo ovanhu vahapu hava kale ve na.
15. Oshike tashi dulu oku tu ningifa tu lundulule etokolo letu?
15 Omafimbo amwe ngeenge eenghalo oda lunduluka otashi dulika shi kale shi li pandunge okutalulula omahoololo ile omatokolo oo twa ninga. Pomhito imwe, Jehova naye okwa li a lundulula etokolo laye eshi eenghalo da li da lunduluka. (1 Eeh. 21:20, 21, 27-29; 2 Eeh. 20:1-5) Ile otashi dulika tu mone ouyelele mupe oo tau tu ningifa tu lundulule etokolo letu. Ohamba David oya li ya lombwelwa ouyelele wa puka kombinga yomutekulu waSaul, Mefiboset. Lwanima eshi David a mona ouyelele u li paushili, okwa li a lundulula etokolo laye. (2 Sam. 16:3, 4; 19:24-29) Omafimbo amwe, otashi ka kala shi li pandunge nafye tu ninge sha faafana.
16. (a) Oshike tashi ke tu kwafela tu ninge omatokolo e li mondjila? (b) Omolwashike nongahelipi tu na okutala ko omatokolo oo twa ninga nale?
16 Ombiibeli otai tu londwele tuha endelele ngeenge hatu ningi omatokolo a fimana. (Omayel. 21:5) Ngeenge otwa kufa efimbo opo tu talulule oiteelelwa aishe ile ouyelele aushe oo wa pamba etokolo olo hatu ningi, ohatu ka pondola noupu. (1 Tes. 5:21) Fimbo inatu katuka onghatu, omutwe woukwaneumbo ou na okuninga omapekapeko mOmishangwa nomoishangomwa yopaKriste, nokukundafana omataleko ile omaetepo oilyo youkwaneumbo. Jehova okwa li a ladipika Abraham a pwilikine komukulukadi waye. (Gen. 21:9-12) Ovakulunhuongalo navo ove na okukala hava kufa efimbo va ninge omapekapeko. Ngeenge ove na ondjele novadiinini itava ka kala va tila okulundulula etokolo olo va ninga nale ngeenge opa holoka ouyelele wa fimana oo tau va ningifa va talulule etokolo lavo. Ove na okukala ve lilongekida okulundulula omadiladilo nomatokolo avo ngeenge sha pumbiwa. Atusheni otu na okushikula oshihopaenenwa shavo, naasho otashi ka xumifa komesho ombili nelandulafano meongalo. — Oil. 6:1-4.
KALA METWOKUMWE NOMATOKOLO OYE
17. Ongahelipi hatu dulu okupondola ngeenge hatu ningi omatokolo?
17 Omatokolo amwe okwa kwata moiti nohaa pula omadiladilo omoule nomailikano, oo tashi dulika a kwate efimbo. Ovakriste vamwe ohava kala va taalela omatokolo ngeenge nava hombole nonokutya otava hombola nalyelye. Etokolo limwe vali la kwata moiti olo hali etele vahapu omanangeko noupuna olo lo kutya ongahelipi nonaini ve na okuya moilonga yefimbo liyadi. Peemhito odo, osha fimana okukala twe lineekela muJehova filufilu kutya ota dulu oku tu wilika. (Omayel. 1:5) Nomolwaasho, osha fimana okukala twe liameka kOmbiibeli i li odjo yomayele nokukonga ekwafo kuJehova okupitila meilikano. Natu kaleke yo momadiladilo kutya Jehova ota dulu oku tu pa omaukwatya oo twa pumbwa opo tu dule okuninga omatokolo oo e li metwokumwe nehalo laye. Ngeenge to ningi omatokolo a fimana, lipula kutya: ‘Mbela etokolo e li otali ka ulika ngoo kutya ondi hole Jehova? Mbela otali ka etela ngoo oukwaneumbo wange ehafo nombili? Mbela otali ka ulika ngoo kutya ondi li omulididimiki nomunanghenda?’
18. Omolwashike Jehova a teelela tu kale hatu ningi omatokolo etu vene?
18 Jehova ihe tu fininike tu kale tu mu hole ile tu mu longele, osho oshi li ehoololo letu vene. Metwokumwe nemanguluko lokuninga omatokolo olo e tu pa, okwa fimaneka oufemba wetu ‘wokuhoolola kufye vene’ ngeenge ohatu ke mu longela. (Jos. 24:15; Omuud. 5:4) Ashike okwa teelela tu kale metwokumwe nomatokolo oo twa ninga a kanghamena kewiliko laye. Ngeenge otu na eitavelo monghedi oyo Jehova ha ningi oinima nomomafinamhango oo e tu longekidila, ohatu dulu okuninga omatokolo e li mondjila nohatu ka ulika kutya ihatu tengauka meendjila detu adishe. — Jak. 1:5-8; 4:8.


text:
OSHITUKULWA 5
Alukileni “kOmufita nokOmutekuli weemwenyo deni”
Mbela naave owa li wa hangwa keshongo limwe ile kuamwe a fela kwaao a kundafanwa mokambo aka? Ngeenge osho, haave auke. Ovapiya vaKalunga vahapu ovadiinini navo ova shakeneka omashongo a faafana, kutya nee ovopefimbo lOmbiibeli ile ovokunena. Ndele Kalunga ota dulu oku ku kwafela naave u pite mo momashongo oo ngaashi ashike a li e shi ningila vamwe.
Jehova okwe lilongekida oku ku tambula ko ngeenge owa alukile kuye
KALA wa shilipalekwa kutya Jehova okwe lilongekida oku ku tambula ko eshi to alukile kuye. Ote ke ku kwafela u ungaunge noisho, u efe po omaliudo mai, u mone ombili yopamadiladilo nou kale neliudo la koshoka. Osho otashi ke ku linyengifa u waimine ovalongelikalunga vakweni mokulongela Jehova. Onghalo yoye otashi dulika ya fa yOvakriste vomefelemudo lotete ovo omuyapostoli Petrus a shangela a ti: “Nale mwa li mwa kana mwa fa eedi, ndelenee paife mwa alukila kOmufita nokOmutekuli weemwenyo deni.” — 1 Petrus 2:25.
Okwaalukila kuJehova osho oshinima sha denga mbada osho to dulu okuninga. Omolwashike mbela? Omolwaashi oto ka hafifa omutima waJehova. (Omayeletumbulo 27:11) Eenghatu detu ohadi kumu Jehova molwaashi oku na omaliudo. Ashike ihe tu fininike tu kale tu mu hole notu mu longele. (Deuteronomion 30:19, 20) Omuhongwanhu umwe wOmbiibeli okwa ti: “Omutima womunhu itau dulu okupatululwa okudja kombada, ndele omunhu oye mwene e na oku u patulula.” Ohatu patulula omitima detu mokulongela Jehova hatu linyengifwa kohole. Moku mu longela noudiinini, ohatu mu pe osho sha denga mbada, naasho ohashi hafifa lela omutima waye. Kakele kaasho, ohashi tu etele yo ehafo linene. — Oilonga 20:35; Ehololo 4:11.
Natango, ngeenge owa hovele vali okulongela Kalunga, eemhumbwe doye dopamhepo otadi ka wanifwa po. (Mateus 5:3) Ngahelipi mbela? Ovanhu mounyuni aushe ohave lipula kutya: ‘Omolwashike tu li kombada yedu?’ Ova halelela okushiiva omanyamukulo e na sha nelalakano longhalamwenyo. Kalunga okwa shita ovanhu nomhumbwe yokushiiva omanyamukulo oo. Okwa hala tu kale twa hafa eshi hatu mu longele. Kape na vali apa hatu dulu okuhanga ehafo ngaashi olo hali di mokulongela Jehova Kalunga nehalo liwa. — Epsalme 63:1-5.
Alikana shiiva kutya Jehova okwa hala u alukile kuye. Ongahelipi to dulu okukala noushili oo? Didilika: Okambo aka oka longekidwa noukeka pamwe neilikano. Otashi dulika we ka pewa komukulunhuongalo ile kOmukriste mukweni. Osho oshe ku linyengifa u ka leshe nou ninge omalunduluko. Oinima aishe oyo ya tumbulwa mokambo aka oi li oumbangi kutya Jehova ine ku dimbwa. Onghee hano, Jehova ote ku indile u alukile kuye. — Johannes 6:44.
Ohatu dulu okumona ehekeleko mokushiiva kutya Jehova iha dimbwa eedi daye odo da kana. Omumwameme Donna okwa mona oushili woshinima osho. Okwa ti: “Onda enda handi fiye po oshili kanini nakanini, ashike onde ke lihanga handi dilonga kEpsalme 139:23, 24, olo tali ti: ‘Kalunga, konakone nge, u koneke omutima wange! Yeleke nge, u dilakane omadiladilo ange, opo u mone, ngeenge ondi li mondjila yepukifo, Ove u endife nge mondjila, ei tai twala moukwaalushe.’ Onda li ndi shii kutya mounyuni itandi wapalele mo, nonda mona kutya mehangano laJehova omo ashike nda pumbwa okukala. Onda ka didilika kutya Jehova ina efa nge; Aame ashike nda li ndi na okukatuka eenghatu ndi alukile kuye. Paife onda hafa eshi nda alukila kuye!”
“Onda ka didilika kutya Jehova ina efa nge; Aame ashike nda li ndi na okukatuka eenghatu ndi alukile kuye”
Ohatu ilikana opo natango u mone “ehafo mOmwene.” (Nehemia 8:10) Ito ke livela ombedi ngeenge owa alukile kuJehova.


text:
OSHIPALANYOLE SHOKOMBADA | OKU NA NGOO SHILI ENYUMUKO?
Oonakufya ove na ngoo eteelelo lasha?
Otava dulu ngoo okunyumuka?
ENYAMUKULO LOPAMBIBELI: ‘Osheshi efimbo tali uya, opo aveshe ava va kala meembila otava udu ondaka yaye [Jesus] ndee tava hololoka mo.’ — Johannes 5:28, 29.
Jesus okwa xunganeka efimbo lokomesho, koshi yepangelo laye lOuhamba, opo eembila itadi ka kala vali ovanhu. Fernando oo a popiwa moshitukulwa sha tetekela okwa ti, “Osha li sha kumwifa nge unene eshi nda lesha Johannes 5:28, 29 oshikando shotete. Osha kwafela nge ndi kale ndi na eteelelo lashili, nokuhovela okudiladila nda mana mo kombinga yonakwiiwa.”
Pefimbo lOmbibeli, omulumenhu omudiinini Job okwa li eshi kutya ngeenge okwa fi Kalunga ote ke mu nyumuna. Job okwa pula a ti: “Omunhu ngeenge ta fi, ota ka nyumuka tuu vali?” Okwa nyamukula nelineekelo a ti: “Ngeno ndi kale nokunangela omafiku aeshe oukwaita wange fiyo olufo lange lokumanguluka la fika. Ove ngeno u ifane, ame nohandi ku nyamukula.” — Job 14:14, 15.
Enyumuko kala li oshinima shipe komumwaina waLasarus, Marta. Konima yefyo laLasarus, Jesus okwa ti kuMarta: “Omumwanyoko ota nyumuka.” Marta okwa nyamukula a ti: “Ondi shi shii nokutya, ota nyumuka menyumuko mefiku laxuuninwa.” Jesus okwa ti kuye: “Aame enyumuko nomwenyo; ou ta itavele nge ota kala nomwenyo, nande na hangike a fya.” (Johannes 11:23-25) Opo nee Jesus okwa li a nyumuna diva Lasarus. Ehokololo olo litunhula otali tu pe efano loiningwanima oyo tai ka ningwa monakwiiwa. Diladila ashike enyumuko olo tali ka ningwa mounyuni aushe!
Mbela ope na vamwe tava ka nyumukila omwenyo womeulu?
ENYAMUKULO LOPAMBIBELI: Eendjovo daKalunga otadi ulike kutya enyumuko laJesus ola yooloka ko komanyumuko akwao ahetatu oo a tumbulwa mOmbibeli. Aveshe vahetatu ova li va nyumukila kombada yedu. Ndele ongahelipi shi na sha nenyumuko laJesus? Ombibeli oya ti: ‘Oye ou [Jesus Kristus] okwa ya meulu nokwa kala kolulyo laKalunga.’ (1 Petrus 3:21, 22) Mbela Jesus oye aeke a nyumukila omwenyo womeulu? Jesus okwa hangwa opo a lombwele ovahongwa vaye a ti: “Nande ohandi i ndi ke mu [longele] onhele, ohandi aluka, ndele handi mu ile, nanye yo mu kale apa Ame ndi li.” — Johannes 14:3.
Kristus okwa ya meulu a ka longekidile ovahongwa vaye vamwe eenhele. Ovo tava nyumukile omwenyo womeulu ove li 144 000. (Ehololo 14:1, 3) Ndele mbela ovalanduli vaJesus ovo vopopepi elela otava ka ninga shike meulu?
Otava ka kala ve lipyakidila neenghono! Omishangwa otadi ti: “Omunelao nomuyapuki oye ou ta mono onhele yomenyumuko eli lotete. Efyo etivali kali neenghono oku va pangela, ndelenee ovo otava ka ninga ovapristeri vaKalunga novaKristus, ndele tava ka pangela pamwe naye ngaashi eehamba omido eyovi limwe.” (Ehololo 20:6) Ovo tava nyumukile omwenyo womeulu otava ka pangela kombada yedu pamwe naKristus ve li eehamba novapristeri.
Oolyelye tava ka nyumukila kombada yedu?
ENYAMUKULO LOPAMBIBELI: Omuyapostoli Paulus okwa popya mOmishangwa da nwefwa mo a ti: ‘Nondi neteelelo olo lomuKalunga, navo vene ngaashi ve li kwete yo, nokutya, otaku ka kala enyumuko lovayuki nolovalunde.’ — Oilonga 24:15.
Oolyelye va kwatelwa mongudu oyo Paulus a popya kutya ‘oyovayuki’? Tala koshihopaenenwa: Omulumenhu omudiinini Daniel okwa li a lombwelwa pexulilo lokukalamwenyo kwaye taku ti: “Ove u tulumukwe, ndele u nyumukile oshipewa shoye pexulilo lomafiku.” (Daniel 12:13) Openi Daniel ta ka pendukila okudja meemhofi defyo? “Ovayuki, vo otava ka fyuulula oshilongo, ndee tava kala mo alushe.” (Epsalme 37:29) Jesus okwa ti: “Ovanelao ovananheni, osheshi ovo tava ka fyuulula edu.” (Mateus 5:5) Daniel nosho yo ovalumenhu novakainhu ovadiinini otava ka nyumuka va ka kale nomwenyo kombada yedu fiyo alushe.
Oolyelye va kwatelwa mongudu oyo Paulus a popya kutya ‘oyovalunde’? Ovanhu omabiliyona ovo va fya inava mona omhito yokuuda nokulihonga oshili yOmbibeli. Konima yenyumuko lavo otava ka mona eshiivo lashili lokupandula Jehova * naJesus. (Johannes 17:3) Aveshe ovo va hoolola okulongela Kalunga, otava ka kala nomwenyo fiyo alushe.
Aveshe ovo va hoolola okulongela Kalunga otava ka kala nomwenyo fiyo alushe ve na oukolele welixwa po nova hafa
Edu otali ka kala monghalo ya tya ngahelipi?
ENYAMUKULO LOPAMBIBELI: Kalunga ‘ota feta po omahodi momesho avo, nefyo itali kala po vali ile oluhodi ile okulila ile ouyahame itau kala po vali, osheshi eshi shotete osha xula po.’ (Ehololo 21:4) “Otava ka dika omaumbo ndee tava kala mo, ndele tava twike oikokola yomiviinyu, ndee tava li oiimati yayo.” — Jesaja 65:21.
Diladila nee ngeno u li monghalo oyo novaholike voye ovo va nyumunwa! Ashike epulo oli li apa kutya, ongahelipi to dulu okukala noushili kutya enyumuko otali ka ningwa shili?
^ okat. 15 Jehova olo edina laKalunga ngaashi sha popiwa mOmbibeli.
Lihonga shihapu
Elalakano laKalunga olashike li na sha nedu?
Ombibeli oya yelifa kutya omolwashike Kalunga a shita edu, onaini okumona oixuna taku ka xula po noshike tashi ka ningilwa edu nosho ovo tava ka kala ko.